text:
जनकपुरधाम चैत ०५ गते ।मिथिला नाट्यकला परिषद (मिनाप) आने वर्ष जँका एहु वर्ष होरी महोत्सवके आयोजना करए जा रहल अछि । एहि अवसर पर मिनाप हरेक वर्ष होरी गायन प्रतियोगिताके आयोजना कएल करैत अछि । मिथिलाक पौराणिक होरी आ लोक संस्कृतिके जीवंत रखबाक उद्देश्यसँ मिनाप होरी महोत्सव तथा होरी गायन प्रतियोगिताके आयोजना करैत आएल अछि । मिनाप मंगलदिन दुपहर १ बजेसँ जानकी मन्दिरके प्राङ्गणमे आयोजना कएने होरी गायन प्रतियोगितामे सप्तरीसँ सर्लाही धरिके होरी गायन टोली सहभागी भऽ रहल मिनाप जनओलक अछि । गायन प्रतियोगितामे उत्कृष्ट स्थान लाबएबला टोलीके मिनाप पुरस्कृत सेहो करैत आबि रहल अछि । तहिना मिनाप अन्य वर्ष जँका एहुबेर महामुर्ख सम्मेलनक आयोजना कएने अछि । बुधदिन दुपहरमे जानकी मन्दिर प्राङ्गणमे महामुर्ख सम्मेलनक आयोजना कएलगेल मिनाप जनओने अछि । एहि अवसर पर महामुर्ख सहित विभिन्न उपाधिसँ सम्मानित करबाक परम्परा रहल अछि ।
जनकपुरधाम फागुन ०५ गते ।मिथिला मध्यमा परिक्रमा आई भारतक विशौल पहुँच रहल अछि । सोमदिन भारतक सीमावर्ती क्षेत्र करुणा पहुँचल परिक्रमा आई विशौल पहुँच रहल अछि ।
धनुषाक ठेरा कचुरीसँ किशोरीजीक डोलासँग शुरु भेल मिथिला मध्यमा परिक्रमा महोत्तरी तथा भारतक विभिन्न धार्मिक स्थलीके परिक्रमा करैत बुधदिन जनकपुर पहुँचत जनाओलगेल अछि । मंगलदिन भारतक विशौलमे विश्राम कऽ कलानेश्वरमे दर्शन करैत बुधदिन परिक्रमा जनकपुर पहुँच रहल बुझबामे आएल अछि । वृहस्पतिदिन जनकपुरमे अन्तरगृह परिक्रमा घुमल जाएत वृहत्तर जनकपुर क्षेत्र विकास परिषद जनओने अछि । जनकपुर क्षेत्रमे अन्तगृह परिक्रमा घुमालक दोसर दिन होली मनएबाक परम्परा अछि ।
एहिसँ पहिने जानकी मंदिरक दर्शन करैत जनकपुरक हनुमाननगरसँ फागुन ३ गते विधिवत रुपेँ शुरु भेल परिक्रमाक तिर्थालु कल्याणेश्वर, फुलहर, मठिहानी, जलेश्वर, मडई, ध्रुवकुण्ड, कञ्चनवन, पवर्ता, धनुषाधाम, सतोखर, औरही सहितक स्थान पहुँचल छथि ।
मिथिला महात्मय अनुसार १८ अम शताब्दीसँ माध्यमा परिक्रमाके रुपमा मनाओल जा रहल एहि धार्मिक यात्राक सहभागीसभ १५ दिन रात्री भजन किर्तन कऽ १५ दिन बिताओल करैत अछि । विश्वक सभसँ लम्बा धार्मिक यात्रा कञ्चनवनके बाद धनुषाक पर्वता, धनुषाधाम, सतोखर, औरहीमे एक–एक राति विश्राम कऽ पूर्णिमासँ एकदिन पहिने जनकपुर पहुँचैत अछि । पूर्णीमाक दिन जनकपुरक अन्तगृह परिक्रमा कऽ १५ दिनक मिथिला मध्यमा परिक्रमा समापन होइत अछि ।
नेपाल भारत दुनु देशक धार्मिक साँस्कृतिक एवम पारम्परिक सदभावक प्रतिक बनल परिक्रमा यात्रामे नेपालक १२ तथा भारतक ३ स्थानमे विश्राम स्थल अछि । मिथिला महात्ममे एहि विश्राम स्थलके पौराणिक एवम धार्मिक महत्वके विषयमे अलग अलग व्यख्यान कएलगेलाक कारण भक्तजनसभमे अटुट आस्था रहल अछि । मिथिला महात्म अनुसार १८ अम शताब्दीसँ एहि धर्म यात्राकेँ माध्यमिकी परिक्रमाके रुपमे मनाओल जा रहल अछि । सभसँ लम्बा दुरीके एहि धार्मिक यात्रामे नेपालमे १०७ आ भारतमे २६ कऽ कऽ कुल १३३ किलोमिटर भूमिके पैदल यात्रा तय कएल जाति अछि । परिक्रमामे भारतक अयोध्या, मथुरा, हरिद्धार, दरभंगा, सीमाढी, बैधनाथधाम सहितक स्थानक साधुसंतसभक उल्लेख्य रुपमे सहभागीता अछि ।
जनकपुरधाम चैत ०५ गते । प्रदेश २ सरकार प्रदेशभितर स्थापना होबएबला नयाँ उद्योगककेँ २० वर्षधरि कोनो प्रकारक कर नहि लेबाक घोषणा कएलक अछि । कृषि आ पर्यटन मुख्य आर्थिक स्रोत रहल प्रदेश २ भितर उद्योग स्थापनाके आकर्षित करबालेल प्रदेश सरकार ई निर्णय कएलक अछि ।
कार्यान्वयनमे अओलाक एक वर्षसँ अधिक समय बितगेलाक बादो लगानी नहि आबि सकलबाक बाद उद्योगमैत्री निती बनाबएतर्फ प्रदेश सरकार आगु बढल अछि । एहि नितीअनुरुप सोमदिन सम्पत्र मन्त्रिपरिषदके बैठक प्रदेशभितर नयाँ उद्योग स्थापना होबएबला उद्योगसँ कर नहि लेबाक निर्णय कएलक अछि ।
एहिके संगहि बैठक उद्योग स्थापनाके लेल प्रदेश सरकार स्वयं जग्गा उपलब्ध करएबाक निती लेलक अछि । उद्योग सञ्चालनके लेल इच्छुक उद्योगीकेँ प्रदेश सरकार बिना कोनो शुल्क लिजमे जग्गा उपलब्ध करएबाक निर्णय कएने मन्त्रिपरिषद बैठक कएने मुख्मयन्त्री तथा मन्त्रिपरिषद कार्यालय जनओलक अछि ।
तहिना उद्योग सञ्चालन करबालेल सुरक्षाक पूर्ण ग्यारेन्टी देबएलेल उद्योग सुरक्षाबल सेहो गठन करबाक निर्णय भेल अछि । प्रदेश सरकार एखन झन्झटिला रहल उद्योग दर्ता प्रक्रियाकेँ सहज बनएबाक सोच बनओलक अछि । प्रक्रियाकेँ सहज बनबैत तीन घन्टाभितर उद्योग दर्ता करबाक व्यवस्था कायम करबाक प्रदेश सरकारक निर्णय अछि । तहिना उद्योगसभकेँ सहुलियत दरमे बिजली उपलब्ध कराबएलेल प्रदेश सरकारक तर्फसँ पहल कएल जाएत मन्त्रिपरिषदके बैठक निर्णय कएलक अछि ।
जनकपुरधाम चैत ०५ गते ।स्वतन्त्रम मधेश गठबन्धनके परिवर्तन करैत सिके राउत नयाँ पार्टीके नाम ‘जनमत पार्टी’ रखलन्हि अछि । सिरहाक लहानमे दु दिन चलल राष्ट्रिय परिषद् बैठक पार्टीके नाम सार्वजनिक कएलक अछि । पार्टीक अध्यक्षमे सिके राउत छथि । तहिना नवगठित पार्टीमे ३५ गोटे केन्द्रीय समिति राखलगेल अछि ।
पार्टीक झण्डामे लाल, उज्जर आ हरियर लाइन रखबाक निर्णय परिषद्के बैठक कएलक अछि । तहिना पार्टीक चुनाव चिन्हमे ‘अष्टदल’ रखैत निर्वाचन आयोगमे दर्ता प्रक्रिया आगु बढएबाक निर्णय कएलगेल अछि । निर्वाचन आयोगमे दल दर्ता हएबाक संगहि केन्द्रीय कार्यकारिणी समितिके विस्तार कएल जाएत । केन्द्रीय समितिमे अन्य सदस्य मनोनित करबाक जिम्मेवारी सर्वसम्मतिसँ राष्ट्रिय अध्यक्षके देलगेल अछि ।
‘जनमत पार्टी’ गठन संगहि जनमत जुटाबएलेल जनता समक्ष जएबाक आ जनमतेसँ संवैधानिक रुपेँ जनताक समस्या, माँग, हकअधिकारके लेल अनवरत समर्पित रहबाक प्रतिवद्धता परिषद्के बैठक कएलक अछि ।
तहिना सरकारसँग भेल ११ सुत्रीय सहमतिके कार्यान्वयनमे लाबएलेल परिषद्के बैठक चन्दन सिंहक संयोजकत्वमे तीन सदस्यीय सहमति कायान्वयन समिति गठन कएलक अछि । समितिके स्वतन्त्र मधेश गठबन्धनक समर्थक उपर लगाओलगेल मुद्दा अविलम्ब फिर्ता तथा प्रहरी हिरासतमे मृत्यु भेल बाँके जिल्ला संयोजक राम मनोहर यादवक परिवारकेँ सरकारसँगक सहमतिअनुसार क्षतिपूर्ति तथा परिवारक एक गोटेकेँ रोजगारी उपलब्ध करएबालेल पहल करबालेल कहलगेल अछि ।
परिषद्के बैठक केन्द्रीय समितिमे कैलाश महतो (महोत्तरी), राजकुमार यादव (सिरहा) अब्दुल खान (बर्दिया), चन्दन सिंह (महोत्तरी), बबिता ईसर (सप्तरी), कौशिला महतो (झापा), परमेश्वर मुर्मु (मोरंग), सीताराम पंडित (सुनसरी), सुरेन्द्र शर्मा (सप्तरी), सतिला यादव (सिरहा), इन्द्रजीत यादव (धनुषा), संजय यादव (महोत्तरी), नरेश कुशवाहा (सर्लाही), वीरेन्द्र साह (रौतहट), दिनेश यादव (बारा), संजय साह (पर्सा), ध्रुव गौड (नवलपरासी), भोपेन्द्र यादव (रुपन्देही), हकिकुल्ला खान (कपिलवस्तु), राधा यादव (दाङ), इरफान अहमद शेष (बाँके), महेन्द्र प्रसाद चौधरी (कैलाली), दुर्गा चौहान (नवलपरासी) र आशा मेहता (सुन्सरी) के चयन कएने अछि ।
एहिसँ पहिने अलग मधेशक देशक अभियान चलबैत आबि रहल सिके राउतक स्वतन्त्रम मधेश गठबन्धन आ सरकारबीच फागुन २४ गते ११ सुत्रीय सहमति भेल छल । सहमितके दु दिनबाद जनकपुर पहुँचल राउत मौन छलथि । सरकारसँगक सहमति पश्चात पहिलबेर बैसल परिषद् बैठकके बाद आधिकारिक धारणा सार्वजनिक भेल अछि ।
विराटनगर चैत ०४ गते ।उप्रधान एवं स्वास्थ्य तथा जनसंख्यामन्त्री उपेन्द्र यादव सरकारसँ बाहर अएबाक बात सत्य नहि रहल बतओलन्हि अछि । विराटनगर विमानस्थलमे सञ्चारकर्मीसभसँ बातचित करैत मन्त्री यादव पार्टी वर्तमान सरकार छोडबाक सम्बन्धमे कोनो सोँच नहि बनओने स्पष्ट कएलन्हि अछि ।
सरकार विप्लव समूहक गतिविधि पर रोक लगा कऽ अपन कर्तव्य पुरा कएने हुनकर कहब छलन्हि । ओ कहलन्हि,‘ई काज कोनो सरकार करत । राजनीतिक गतिविधिके नाम पर आदमीक हत्या, लुटपाट आ आतंक सिर्जना कऽ जनतामे त्रास नहि फैलाओल जा सकैत अछि ।’
उपप्रधानमन्त्री यादव सिके राउतसँगक सम्झौतामे कतौह जनमतसंग्रह उल्लेख नहि रहल प्रष्ट करैत जनमतसंग्रह आ जनअभिमत फरक विषय रहल बतओलन्हि । राउतसँगक सहमति सकारात्मक कदम रहल हुनकर कहब छलन्हि ।
स्वास्थ्यमन्त्री सेहो रहल उपप्रधानमन्त्री यादव बीपी कोइराला स्वास्थ्य विज्ञान प्रतिष्ठानभितरके अनियमितताक सम्बन्धमे विगतके सरकार छानबिन कएने आ एखनुक सिनेटके प्रतिवेदनक आधार पर उपकुलपतिके बर्खास्त कएलगेल जानकारी देलन्हि ।
जनकपुरधाम चैत ४ गते ।जनकपुरक एक घरसँ चोरी कएने आरोपमे प्रहरी समानसहित चारि गोटेके नियन्त्रणमे लेलक अछि । पकराएबलामे जनकपुरधाम–८ पगलाबाबा धर्मशाला नजदिक घर रहल २३ वर्षीय सलामत दर्जी, ३५ वर्षीया नशरा खातुन, पेठिया बजारक २१ वर्षीय असरफ राईन आ वार्ड नम्बर २३ सोनामाई टोलक ३३ वर्षीय मो.कमरान दर्जी रहल प्रहरी जनओलक अछि ।
प्रहरी चारुगोटेके जनकपुरधाम–२ विद्यानगरक ब्रम्हदेव यादवक घरमे चोरी कएने आरोपमे नियन्त्रणमे लेलक अछि । गत २९ गते रातिक समय यादवक घरमे चोरी भेल छल । गोप्य सूचनाक आधार पर जिल्ला प्रहरी कार्यालय धनुषा आ प्रहरी चौकी भिठ्ठामोडक संयुक्त टोली चारु गोटेके जलेश्वर नगरपालिका–३ स्थित भारततर्फ जाएबला सडक खण्डसँ नियन्त्रणमे लेने जिल्ला प्रहरी कार्यालय धनुषाक डीएसपी रामेश्वर कार्की जानकारी देलन्हि अछि ।
ओकरासभक सँगसँ १ थान चाँदीके हसुली, चाँदीके ब्रासलेट १ थान, चाँदीके बाला १ जोड, पायल १ जोड, चाँदीके औठी १ थान, ठेसा ६ थान, राष्ट्रिय बैंकके दीर्घसेवा पदक १ थान सहितक सामान बरामद भेल कार्की जानकारी देलन्हि अछि ।
चारु गोटेके हिरासतमे राखि कऽ आवश्यक अनुसन्धान भऽ रहल प्रहरी जनओलक अछि ।
जनकपुरधाम चैत ०४ गते ।नेपाली कांग्रेस १५ दिनक मिथिला मध्यमा परिक्रमाक विश्रामस्थलसभक अवलोकन एवं निरीक्षण करए जा रहल अछि । कांग्रेसक जनकपुर नगरसमिति परिक्रमा पहुँचएबला नेपाल तथा भारतक सभ विश्रामस्थल पहुँच कऽ स्थलतग अवलोकन एवं निरीक्षण करबाक निर्णय कएलक अछि । कार्यक्रमक विषयमे जानकारी देबएलेल रविदिन आयोजित पत्रकार सम्मेलनमे नगरसभापति मनोज साह मंगलदिन भिन्सर ६ बजे परिक्रमाक पहिल पडाव जनकपुरक हनुमाननगरसँ मोटरसाइकलसहितके टोली प्रस्थान करत जानकारी देलन्हि ।
धार्मिक एवं सांस्कृतिक महत्वके ध्यानमे रखैत परिक्रमाक पडाबसभक स्थलगत निरीक्षण एवं अवलोकन करबालेल जनकपुरसँ युवासभक टोली प्रस्थान कऽ रहल नगरसमिति सभापति साह बतओलन्हि अछि ।
जनकपुरसँ शुरु होइत भारतक कल्याणेश्वर, फुलहर, मटिहानी, जलेश्वर, मडई, धु्रवकुण्ड, कञ्चनवन, पर्वत्ता, धनुषाधाम, सतोषर, औरही, करुणा विशौल होइत पुनः जनकपुर अएबाक कार्यक्रम रहल पत्रकार सम्मेलनमे जानकारी देलगेल अछि ।
जनकपुरधाम चैत ०४ गते ।पूर्वराजा ज्ञानेन्द्र शाह चारिदिन जनकपुर भ्रमण समाप्त कऽ रविदिन झापाक दमक पहुँचल छथि । शाह झापा जएबासँ पूर्व अपन चारिदिन जनकपुरक भ्रमण सफल रहल प्रतिक्रिया देलन्हि अछि । मुदा ओ देशक अवस्थाक विषयमे सेहो चिन्ता व्यक्त कएने छथि । पूर्वराजा शाह जनता एखनो शान्तिक अनुभूति नहि कऽ सकल कहैत चिन्ता व्यक्त कएने छथि । देशमे शान्ति कायम भेल देखए चाहि रहल अपन एकमात्र इच्छा रहल ओ बतओने छथि ।
चारिदिन जनकपुरमे रहि कऽ रविदिन सप्तरीक सखडा भगवतीमे पूजापाठ करैत ओ झापाक दमक पहुँचल छथि । पूर्वराजा शाह झापाक दमकसँ एहिबेरके मधेश भ्रमण शुरु कएने छथि । फागुन २९ गते जनकपुर पहुँचल ओ जनकपुरके केन्द्र बना कऽ पछिला तीन दिनमे मधेशक तीन जिल्ला भ्रमण कएलन्हि ।
पूर्वराजा शाह सर्लाहीक मलंगवास्थित दुर्गा मन्दिर, उदयपुरक घाइघाटस्थित राधाकृष्ण मन्दिर आ सप्तरीक सखडा भगवतीमे पूजाअर्चना कएलन्हि अछि । ओ चैत १ गते जनकपुरक जानकी मन्दिरमे पूजापाठ कएने रहथि ।
पूर्वराजा ज्ञानेन्द्रक सचिवालय एहि भ्रमणकेँ धार्मिक भ्रमण बता रहलाक बादो मधेशक राजनीति गोलचक्करमे घुमि रहल समय हुनकर एहि भ्रमणके अर्थपूर्ण रुपेँ देखलगेल अछि । हुनकर भ्रमणकेँ धार्मिक कहलगेलाक बादो भ्रमणक क्रममे नागरिकक भावना सेहो बुझलन्हि अछि । जनकपुरसहित मधेशक एहि भ्रमणके बाद पूर्वराजा ज्ञानेन्द्र उत्साहित देखलगेल हुनकर एक समर्थक बतओलन्हि । ‘जनकपुरसहित मधेशक अन्य जिल्लासभक भ्रमणके बाद ओ खुश भऽ कऽ घुरल छथि,’ ओ कहलन्हि,‘ओ उत्साहित भऽ कऽ जनकपुरसँ घुरल हमरासभकेँ बुझा रहल अछि ।’
पूर्वराजा शाह जनकपुरमे रहल समय समर्थकसभसँ सामूहिक या व्यक्तिगत भेटघाट नहि कएने बताओलगेल अछि । यद्यपि जनकपुर अएबासँ पूर्व ओ धनुषा, महोत्तरी, सर्लाही, सिरहा, सप्तरी तथा उदयपुर जिल्लाक अपन समर्थक खास व्यक्तिसभकेँ बजा कऽ झापामे भेट कएने बुझबामे आएल अछि ।
दु दिन पहिने जानकी मन्दिरमे पूजापाठ करए पहुँचल पूर्वराजा शाह सञ्चारकर्मीसभसँ बातचित करैत देशमे जनता शान्ति महसुस नहि कऽ सकल प्रतिक्रिया देने रहथि । देशमे शान्ति कायम हुए बतबैत अपन एहि भ्रमणके ओ धार्मिक भ्रमण बतओने रहथि । संगहि मधेशके मधेश नहि तराई कहबालेल आग्रह सेहो कएने रहथि ।
काठमाण्डु चैत ०१ गते । निर्मला हत्या प्रकरणमे पकराएल ६ टा प्रहरीके जिल्ला अदालत कञ्चनपुर धरौटीमे रिहा करबाक आदेश देलक अछि । निर्मला हत्या प्रकरणमे पकराएलसभकेँ यातना देने आ प्रमाण नष्ट कएने आरोपमे २२ फागुनमे तत्कालीन कञ्चनपुर प्रहरीक प्रहरी उपरीक्षक दिल्लीराज विष्टसहित ८ गोटेविरुद्ध अदालतमे मुद्दा दायर भेल छल ।
मुद्दाक सुनवाइ करैत वृहस्पतिदिन ६ गोटेके धरौटीमे रिहा करबालेल आदेश देलगेल जिल्ला अदालत कञ्चनपुरक श्रेस्तेदार हरिकृष्ण अवस्थी जानकारी देलन्हि । अवस्थीके अनुसार तत्कालीन प्रहरी नायब उपरीक्षक (डीएसपी) ज्ञानबहादुर सेठी आ प्रहरी निरीक्षक एकेन्द्र खड्काकेँ अभियुक्तकेँ यातना देने कसुरमे पाँच–पाँच लाख धरौटीमे रिहा करबाक आदेश देलगेल अछि ।
तहिना सार्वजनिक न्याय अन्तर्गत प्रहरी निरीक्षक जगदिश भट्टकेँ चारि लाख, सई हरिदेवसिंह धामीकेँ तीन लाख ५० हजार आ रामसिंह धामीके तीन लाख धरौटीमे रिहा करबाक आदेश देलगेल अछि तऽ प्रहरी जवान चाँदनी साउँदकेँ दु लाख धरौटीमे छोडबाक आदेश अदालत देलक अछि ।
सरकारी वकिल कार्यालय कञ्चनपुर निर्मलाक माय दुर्गादेवी पन्त आ दिलिपसिंह विष्टक भैया खड्ग विष्टक जाहेरीके आधार पर जिल्ला अदालतमे अलग अलग मुद्दा दायर कएने छल । सरकार निर्मला प्रकरणमे तत्कालीन एसपी दिल्लीराज विष्ट आ इन्सपेक्टर जगदिश भट्टकेँ सेवासँ बर्खास्त कऽ चुकल अछि तऽ अन्य ६ टा प्रहरी कर्मचारी निलम्बनमे अछि ।


c: text/html

text:
गौ-गंगा माता रक्षा लेल आगां आउ...
अपन भारतीय संस्कृति मे गौ आओर गंगा के कतेक महत्व अछि ई कहय के जरूरत नहि अछि. गौ आओर गंगा दूनु के अपना सभ माय के रूप मे पूजय छी. गौमाता आ गंगा माता कहि पुकारय छी. मुदा आजुक आधुनिक हालात मे दूनु संकट मे अछि. जीवनदायिनी गौ आओर गंगा दुनु के अस्तित्व खत्म भेल जा रहल अछि. एकर असर आबय वाला पीढ़ी के भुगतय पड़ि सकैत अछि. गाम-घर मे गौ माताक संख्या दिन पर दिन कम भs रहल अछि. गंगा सिकुड़ि रहल अछि... प्रदूषित भs रहल अछि. सच मे गंगा मैली भs गेल अछि. गंगा जल पिबय वाला त छोड़ु छुबय वाला नहि रहि गेल अछि.
एहन मे गौ आओर गंगा माता के रक्षा के लेल ठाड़ भेलाह अ अपन मिथिलाक परमहंस स्वामी चिदात्मन् जी महाराज. बेगूसराय के सिद्धाश्रम सिमरिया घाट मे हिनकर आश्रम छनि. हिनकर संस्था अखिल भारतीय सर्वमंगला विमुक्त भारत के तत्लाधान मे दिल्ली मे 13 आओर 14 मार्च के राष्ट्रीय संगोष्ठी भs रहल अछि. संगोष्ठी के विषय अछि ‘ राष्ट्रहित मे संस्कृति, धर्म, गौ आओर गंगा केर उपादेयता’ 13 मार्च के ई संगोष्टी दिल्ली के आईटीओ के पास दीनदयाल मार्ग पर राजेन्द्र भवन मे होएत. 14 मार्च वाला संगोष्ठी बिरला मंदिर मे होएत.
एहि मे करपात्री अग्निहोत्री परमहंस स्वामी चिदात्मन् जी महाराज के संग काशी सुमेरु पीठाधीश्वर जगतगुरु शंकराचार्य नरेन्द्रनंदजी सरस्वती...आश्रम मठ के जगतगुरु शंकराचार्य माधवाश्रम महाराज... प्रयाग पीठाधीश्वर रामामुजाचार्य स्वामी शिवमंगलदासजी... ताराचंडीधाम पीठाधीश्वर स्वामी अंजनेश जी महाराज के संग कइटा समाजसेवी सेहो शामिल होताह.
गंगा... यमुना सफाई अभियान पर करोड़ों... अरवों रुपया खर्च भs गेल मुदा गंगा... यमुना साफ नहि भs पाएल. एकरा लेल सभसं बड़का जरूरत अछि लोक के जागरूक करय के... लोक मे गौ... गंगा के महिमा समझाबय के... लोक के ई बताबय के कि अपन संस्कृति मे एकर कि महत्व रहल अछि. आओर एहि मे देश के स्वामी जी... धर्मगुरू... शंकराचार्य... नीक भूमिका निभा सकय छथिन्ह. हिनकर सभक बात मानय वाला लोक... शिष्य के संख्या लाखों... करोड़ों मे अछि. अगर सभ ई शपथ लेथिन्ह जे हम आब गंगा के गंदा करय मे सहभागी नहि बनब त एकरो बड़का असर पड़ि सकैत अछि. अगर हिनकर सभक विचार पर चलय वाला लोक ई शपथ लेथिन्ह जे आई सं हम गंगा... यमुना मे गंदगी के नहि जाए देब त ओ दिन दूर नहि जे अहां फेर सं खुलि कs गंगा... यमुना मे डुबकी लगा सकब. एहि के लेल हमरा... अहां सभ के सेहो शामिल होए पड़त. ई कोशिश करय पड़त जे गौ... गंगा माता के अस्तित्व बाचल रहय.
हमर ईमेल:-hellomithilaa@gmail.com
Subscribe to: Post Comments (Atom)

robotstxt: allowed

filter: keep


text:
अपने छी हम मैट्रिक
गरीबीक चक्की मे पिसा क'
फेल भेल हमर बैटरी
चिंता सं हम पेरायल छलहुं
मुदा तइयो भरोस भेल
कॉलेज देखलक बौआ
टिभी केबल छल कटल
घरक राशन छल घटल
बुझि सकै छी, की कहू ?
अभावो कें देखि ओ
फैशनक हिसाबे
कीनलक जींस झमकौआ
किछु दिन कॉलेज क'
बढौलक ओ हिप्पी
अप्पन उमेर देखि
सधलहुं हम चुप्पी
खा गेल ओ हमरो तहिये
जहिया ओकर मोंछ कटलकै नौआ
एकदिन छ्गुन्ता लागल
ओकर जींसक पतलून सं
गुटखा बहरायल
बुझय मे आबि गेल
करैत होयत ई कत्ते
नशाक सेवन नुकौआ
घींच-घाचि क' थर्ड ईयर मे अछि
हे उच्चैठक महरानी, अहीं पर लगबियौ
भरोस एक्को रत्ती नहि अछि
मैया अहीं कें गोहरबै छी
जं भेल ई पास त'
चढायब छागर हम जौआ
खर्चक पहाड़ सं देलक ई नमरा
बेचीं घरारी आ की बेचीं हम डबरा
कर्जो नहि भेटै छै , कहियौ हम ककरा
ई त' कुपात्र भेल, ठेस लागल हमरा
एकरा सं किछु छुटल नहि छै
कए खेप ई चिखने होयत पौआ
फैशन सं लैस भ'
जेबी मे किछु कैश ल'
चलैए अनबिसेख एना
हो शाहरुख़ , सलमान जेना
आब ने उजियाएत ई
हमर मोन भेल कौआ
आब हम नियारल
बियाह करा दी एकर
घट्टक अबैए ढेर -ढाकी
कनिया हम चिक्कन ताकी
दिन-दुनिया ठीक करबा वास्ते
दहेज़ लेबै मोटकौआ
मूल नाम : रूपेश कुमार झा
पिता : श्री नवकांत झा
पितामह : स्व हरेकृष्ण झा
साहित्यिक नाम : रूपेश कुमार झा 'त्योंथ' (मैथिली कविता) ओ नवकृष्ण ऐहिक (आलेख/व्यंग्य)
साहित्यिक प्रकाशन : मैथिलीक विभिन्न पत्र-पत्रिका मे दर्जनो कविता ओ मैथिली दैनिक मिथिला समाद मे खुरचन भाइक कछ्मच्छी स्तम्भ केर अंतर्गत तीन सय सं बेसी व्यंग्य लेखन-प्रकाशन
शिक्षा : स्नातक (कंप्यूटर अप्लिकेशन) अंतिम वर्षक छात्र
कार्यरत : वर्त्तमान मे कोलकाताक एक हिंदी दैनिक मे संपादन मंडल मे कार्यरत
स्थायी पता: ग्राम+पत्रालय : त्योंथागढ़ , भाया : खिरहर, जिला: मधुबनी (मिथिला)
संपर्क: मोबाइल: +91-9239415921 , इ-मेल : rkjteoth@gmail.com
हमर ईमेल:-hellomithilaa@gmail.com


text:
रमन म्याग्सेसे पुरस्कार
रमन म्याग्सेसे पुरस्कार (Ramon Magsaysay Award) एसिया कऽ व्यक्तिसभ एवम संस्थासभक ओसभक अपन क्षेत्रमे विशेष रूपसँ उल्लेखनीय कार्य करै वापत प्रदान काएल जाइत अछि। एकरा प्राय: एसियाक नोबेल पुरस्कार सेहो कहल जाइत अछि। ई रमन म्याग्सेसे पुरस्कार फाउन्डेशनद्वारा फिलिपिन्स कऽ भूतपूर्व राष्ट्रपति रमन म्याग्सेसेकऽ सम्झनामे देइत अछि ।
इतिहास[सम्पादन करी]
ई पुरस्कार न्यूयोर्क स्थित "रकफेलर ब्रदर्स फण्ड" क गुठियारसभ द्वारा सन् १९५७ मे स्थापित कएल गेल अछि। फिलिपिन्स सरकारक सहमतिसँ ओतकके भूतपूर्व राष्ट्रपति रमन म्याग्सेसेक स्मृतिमे ई पुरस्कार शुरुवात कएल गेल जेसँ हिनकर साधारण जनताके साहसपूर्वक सेवा, लोकतांत्रिक समाजमे व्यावहारिक आदर्शवादिता एव निर्मल सरकारी चरित्र जहिना सम्झनाके ताजा राखैब सकब ।
पुरस्कारक श्रेणिसभ[सम्पादन करी]
- सरकारी सेवा
- सार्वजनिक सेवा (Public Service)
- सामुदायिक नेतृत्व (Community Leadership)
- पत्रकारिता, साहित्य एव सृजनात्मक संचार कलासभ ( Journalism, Literature and Creative Communication Arts)
- शान्ति एवम अन्तरराष्ट्रीय सद्भावना (Peace and International Understanding)
- उभरिदो नेतृत्व (Emergent Leadership)
बाह्य जडीसभ[सम्पादन करी]
२०१३[सम्पादन करी]
ई वर्षक रोमन म्यागसेसे पुरस्कार नेपालक गैरनाफामूलक 'शक्ति समूह' के महिला हकहित कऽ कार्य मे , अफगानिस्तानकी पूर्व महिला, शिक्षा, तथा संस्कृति मन्त्री एवम चिकित्सक ५७ वर्षीया हाबिबा सारोबिर तथा म्यानमारक समाजसेबी ६४ वर्षीय लाहपेइ सेन्ग रोके द्वन्द्व रूपान्तरणमे महत्त्वपूर्ण भूमिका खेलेबापत उक्त पुरस्कार देलक।


text:
भारत रत्न बिस्मिल्ला खान मिथिलाक कला-संस्कृति सं बेस प्रभावित छलाह. कहल जाइछ जे हिनक नेनपन दरभंगा मे बीतल छल आ ई दरभंगा महराजक दरबार मे संगीतज्ञ छलाह. संगीतक अनंत साधक बिस्मिल्ला कला कें धर्म सं उपर मानैत छलाह. यएह कारण रहल जे ई कलाक माध्यम सं लोकक हृदय मे उतरलाह.
एतय हिनक एक वीडियो अछि जाहि मे ई विद्यापतिक एक गीत पर धुन बजा रहल छथि. हिनका संग श्रीमती एम राजन संग अन्यान्य कलाकार सब सेहो छथि. ई क्लिप दूरदर्शन केर कोनो कार्यक्रमक अछि. सोशल मीडिया पर ई खूब वायरल भ' रहल अछि.
विद्यापतिक एहि रचना पर धुन देल अछि-
'पिया मोर बालक हम तरुणी गे।
कोन तप चुकलहुँ भेलहुं जननी गे।।'
अपने एतय देखि-सुनि सकैत छी:


text:
4. आयुर्वेद खट्टर ककाक तरंग
खट्टर कका भाङ्ग धोइत रहथि। हमरा संग एक व्यक्ति कैं देखि पुछ्लथिन्ह - ई के थिकाह ?
हम कहलिएन्ह - ई थिकाह वैद्यजी ।
खट्टर कका हुनका हाथ में एक पुस्तक देखि पुछलथिन्ह – ई कोन पोथी थीक ?
वैद्यजी - भावप्रकाश ।
खट्टर कका - अहा, की सुन्दर काव्य थीक - भावप्रकाश !
वैद्यजी विस्मित होइत बजलाह - भावप्रकाश आयुर्वेदक प्रामाणिक ग्रन्थ थिकैक। तकरा अपने काव्य कहैत छिएक ?
हम पुछलिऎन्ह - खट्टर कका, आहॅं। कैं भाङ्ग त ने लागल अछि ।
खट्टर कका भांग क पानि पसवैत बजलाह - भाङ्ग त हमरा सदिखन लगले रहैत अछि । नहिं त गोनूझा क भिन्ने बथान किएक रहैत ? हमरा त आयुर्वेदो काव्ये बुझना जाइत अछि ।
हम - से कोना ?
खट्टर कका (वैद्य सॅं ) कहू त ज्वरक उत्पत्ति ?
वैद्य -
‘ दक्षापमानसंक्रुद्धः रुद्रनिःश्वाससंभवः '
अर्थात जखन दक्ष प्रजापतिक ओहि ठाम महादेवजीक अपमान भेलैन्ह तखन जे ओ खिसियाकऽ फुफकार छोडलन्हि, ताहि फुफकार सॅं जे रोग उत्पन्न भेल सैह ज्वर थीक ।
खट्टर कका (हमरा सॅं) - आब कहह। कोनो डाक्टर क मगज में एहन बात आबि सकैत छैन्ह ? एही द्वारे हम आयुर्वेद कैं काव्य कहैत छिऎक ।
वैद्य - परन्तु आयुर्वेद में जे एतेक द्रव्य-गुण क विवेचना भरल छैक ?
खट्टर – ताहू में वैह अलंकार । कहू त, पारा की थिकैक ?
वैद्य -
“शिवाङ्गात् प्रच्युतं रेतः पतितं धरणीतले" ।
शिवजी क धातु पृथ्वी पर खसि पडलैन्ह, सैह पारा थीक ।
खट्टर – तैं उज्जर ! तैं चिक्कन ! तैं रसराज। और गन्धक की थिक ?
“ श्वेतद्वीपे पुरा देव्याः क्रीडन्त्याः रजसाप्लुत । दुकूलं तेन वस्त्रेण स्नातायाः क्षीरनीरधौ । प्रसृतं तद्रजस्तस्माद गन्धकः समुदीरितः । ”
अर्थात् एक समय श्वेतद्विप में क्रीडा करैत-करैत देवी स्खलित भऽ गेलीह। तखन जाकऽ क्षीर समुद्र में स्नान कैलन्हि । ओहि मे नूआ सॅं धोखरि कऽ जे रज खसलैन्ह, सैह गन्धक थिक ।
खट्टर – तैं ललौन ! तैं गन्धयुक्त ! तैं ओकरे टा में पारद कैं शोधबाक सामर्थ्य । की औ वैद्यजी ! (हमरा दिस ताकि) कहह ,एहन सरस कल्पना कोनो साइंस (विज्ञान) में भेटि सकैत छौह ?
हम - वास्तव में खट्टर कका ! आब त हमरो बुझि पडैत अछि । आयुर्वेद में एहि तरहक बात कोना ऎलैक ?
खट्टर –हौ, एहि देशक जलवायुक कण-कण में रसिकता सन्हियाएल छैक। जहाँ विज्ञान कनेक माथ उठौलक कि तुरन्त कविता-कामिनी आबि कऽ छाती पर सवार भऽ जाइत छथिन्ह। बूझह त अपना देशक विज्ञान कैं खा गेल काव्य । 'काव्येन गिलितं शास्त्रम् ।' आयुर्वेद कैं काव्य तेना भऽ कऽ ग्रसित कैने छैक जे भावप्रकाश ओ भामिनी-विलास में विशेष अन्तर नहि। एही द्वारें हम वैद्य लोकनि कैं कवि कहैत छिऎन्ह । कवियो मे साधारण कवि नहि, कविराज !
हम – वाह ! खट्टर कका । ई त नवीने कहल । वैद्य कैं कविराज किएक कही से हमरा नहि भैटैत छल ।
ख०- हमरा सॅं त सभटा नवीने सुनबह । महादेव कैं वैद्यनाथ किएक कहल जाइ छैन्ह से जनैत छह ?
हम – नहिं ।
ख० - तखन सुनह । महादेवक श्वास स ज्वर बहरायल जाहि सॅं वैद्य लोकनि क जीविका चलैत छैन्ह। हुनके धातु सॅं पारा बहराएल जाहि सॅं वैद्य लोकनि मकरध्वज बनवैत छथि । हुनके बूटी (भांग) सॅं वैद्य लोकनि मदनानन्द मोदक बना रुपया मे तीन अठन्नी बनवैत छथि । तखन महादेव जौं वैद्यनाथ नहि कहबथि, त के बैद्यनाथ कहाबय ?
हम- धन्य छी खट्टर कका ।
ख० – हौ, बूझह त बैद्यो एक प्रकारक महादेवे होइ छथि । हुनके जकां भस्म क प्रेमी । बूटी क पाछां बेहाल । हुनका कंठ में विष छैन्ह, हिनका पुडिया में विष रहैत छैन्ह। दूनू , हर वा संहारकर्ता। ओ भस्मासुरक संहार कैलन्हि, इहो भस्मक रोग क संहार करैत छथि । ओ त्रिपुर क अन्त कैलन्हि, ई कतेक पुर क; अन्त करै छथि, से नहि जानि ।
वैद्यजी खिसियाकऽ बजलाह - परन्तु वैद्य रक्षो त करैत छथि । आयुर्वेद में एक सॅं एक चमत्कारी रस भरल छैक ।
ख० - सभ सॅं बाढि श्रृंगार रस ।
हम – ऎं ! आयुर्वेद में श्रृंगार रस !
ख०- किछु एहन-ओहन ? भरि ठेहुन। की औ वैद्यजी ! लोलिम्बराज धाह क केहन रसगर उपचार देखवैत छथि !
“हारावलीचंदनशीतलानां सुगन्धपुष्पाम्बरशोभितानाम । नितम्बिनीनां सुपयोधराणामालिङ्गनान्यशु हरन्ति दाहम ॥”
और सूनू-
“जघनचक्रचलन्मणिमेखला सरसचन्दनचन्द्रविलेपना । वनलतेव तनुं परिवेष्टयेत् प्रबलदाहनिपीडितमङ्गना ॥”
हम - खट्टर कका , कनेक अर्थो बुझाकऽ कहियौक ।
ख०- तों भातिज थिकाह । बेशी खोलिकऽ कोना कहिऔह? आशय त बुझिए गेल हैभक। आब कहह एहि रसिकताक धार कैं की नाम देबक चाही ? चिकित्साशास्त्र अथवा कोकशास्त्र ?
वैद्य - परन्तु आन रोगक एहन उपचार देखाउ त ?
ख०- महाराज ! घबराइ छी कियेक? सर्दिओ क उपचार तेहने छैक । भावप्रकाश में देखियौक -
तं स्तनाभ्यां सुपीनाभ्यां पीवरोरुर्नितम्बिनी । युवतिर्गाढमालिंगेत् तेन शीतं प्रशाम्यति ॥
विशेषण सभ देखैत छियैक ? एहन उपचार कोनो डाक्टरी ग्रन्थ में भेटत? जाडो युवती ! गर्मो में युवती ! ई युवती की भेलीह ? चाहक प्याली भेलीह औ महाराज ! जखन युवतियो औषधे वर्ग मे छथि तखन और-और दवाइ क संग हुनको आलमारी में किएक नहि रखैत छिऎन्ह ?
हम - खट्टर कका एहन-एहन नुसखा आयुर्वेद में कोना आबि गेलैक ?
खट्टर कका भांगक पत्ती छनैत बजलाह – हौ, बात ई छैक जे आयुर्वेद मुख्यतः राजा लोकनिक हेतु बनल अछि , जनिक एकमात्र व्यायाम छलैन्ह नखछ्त करब । मन कैं उत्तेजना देबय पर कवि रहथिन्ह, तन कैं उत्तेजना देबय पर कविराज । एक रस द्वारा दोसर रसायन द्वारा । काव्य और आयुर्वेद , दुहू मसियौत एक्के दरबार मे पोसायल अछि । तैं जैह रंग जगन्नाथराज पर छैन्ह , सैह लोलिम्बराज पर । कालिदास क ऋतुसंहार पढह वा सुश्रुत क ऋतुचर्या - एके बात थीक ।
वैद्य - से कोना ?
खट्टर – देखू -
“कस्तूरीवरकुंकुमागरुयुतामुष्णाम्बुशौचं तथा । स्निग्धं स्त्रीषु सुखं गुरुष्णवसनं सेवेत हेमन्तके ॥”
ई हेमन्तचर्या ककरा हेतु छैक ? जे केसर-कस्तूरी-चर्चित कामिनि क झुंड स घेरल रहय । हमरा सबहक हेतु त 'अग्रहणे' नाम सार्थक। आयुर्वेद राजा-महाराज क वस्तु थिकैक । ऋतुचर्या क अर्थ जे कोन समय में कोन रूपें भोग करी ।
वैद्य - एकर अभिप्राय छैक जे भोग कैं मर्यादाक सीमा में राखल जाय।
खट्टर कका सोंटा कुंडी कैं धोइत बजलाह – एही सीमा लऽ कऽ त आचा र्य लोकनि में घोघाउजि मचैत छैन्ह । एक गोटा कहैत छथि -
‘त्रिभिस्त्रिंभिरहोभिर्हि रमयेत प्रमदां नरः ।'
अर्थात् तीन-तीन दिन पर रमण करबाक चाही । दोसर आचार्य कैं एतबा सॅं सन्तोष नहिं । कहै छथि-
‘प्रकामं तु निषेवेत मैथुनं शिशिरागमे ।'
जाड्काला में कोन हिसाब-किताब ! जतेक मन हो ततेक बेर रमण करी। तेसर आचार्य हुनको सॅं टपैत छथि -
नित्यं बाला सेव्यमाना नित्यं वर्धयते बलम ।
जाडकाला की और गर्मी की ? प्रति दिन बाला क सेवन करक चाही । चारिम आचार्य समयो क तालिका बना दैत छथि -
“शीते रात्रौ दिवा ग्रीष्मे बसन्ते तु दिवानिशि । वर्षासु वारिदध्वान्ते शरत्सु सरसस्मरः ॥”
जाड क राति मे, गर्मीक दिन में , वसन्त ॠतु में राति वा दिन कोनो बेर, वर्षाऋतु में जखन मेघक गर्जन हो, शरद ऋतु में जैखन इच्छा हो, तैखन रमण कर्त्तव्य थिक ।
पञ्चम आचार्य हुनको सॅं वेशी गुरुघंटाल बहराइत छथि-
‘निदाघशरदोर्बाला हिता विषयिणां मता । तरुणी शीतसमये प्रौढा वर्षावसन्तयोः ॥'
गर्मी ओ शरद मे बाला (१६ वर्ष धरि ), जाडकाला मे तरुणी (३२ वर्ष पर्यन्त ), और वर्षा तथा वसन्त ऋतु में प्रौढा (३२ वर्ष सॅं उपरबाली ), पथ्य होइत छथि । आब ई तीन-तीन टा 'सेट' प्रति वर्ष राखल जाय तखन ने ऋतुचर्या क पालन हो । ई केवल राजा- महाराज क हेतु संभव छैन्ह । तैं हम कहैत छिऔह जे आयुर्वेद रोगशास्त्र नहि, भोगशास्त्र थीक। बूझह त आयुर्वेदक जन्मे एही निमित्त भेल छैक ।
वैद्य - अपने जे ई कहैछी तकर की प्रमाण ?
ख० – प्रमाण आयुर्वेद क इतिहासे ।
‘भार्गवश्यच्वनः कामी वृद्धः सन् विकृतिं गतः । वीर्यवर्णस्वरोपेतः कृतोश्विभ्यां पुनर्युवा ॥'
जखन वृद्ध च्यवन भोग करबा में असमर्थ भऽ गेलाह तखन आदि वैद्य अश्विनीकुमार रसायन क जोर सॅं हुनका पुनः युवा बना देलथिन । जेना जेना आदि कवि कैं क्रौंच पक्षीक मैथुनेच्छा सॅं काव्यक प्रेरणा भेटलैन्ह , तहिना आदि वैद्य कैं वृद्ध मुनिक भोग-तृष्णा सॅं आयुर्वेद क प्रेरणा भेटलैन्ह । एक अनुष्टुप छन्द क अविष्कार कैलन्हि, दोसर च्यवनप्राश क । तहिया सॅं आयुर्वेद क विकास एही दृष्टिऍंं होमय लागल जे रतिमल्लताक संग्राम में राजा क विजयपताका फहराइत रहैन्ह।राजाक ध्वजा भंग नहि होइन्ह से देखबा पर राजमंत्री रहथिन्ह, ध्वज-भंग नहिं होइन्ह से देखवा पर राजवैद्य रहथिन्ह ।
हमरा मुसकुराइत देखि खट्टर कका बजलाह – हॅंसी नहि करैत छिऔह । राजा लोकनि कैं जीवन में दुइएटा वस्तु सॅं प्रयोजन रहैन्ह । आहार ओ विहार । तैं वैद्य लोकनि बूझह त दुइएटा वस्तु बनाबय पर रहथि - पाचक की मोदक । भोजन-शक्ति कैं उद्दीप्त करबाक हेतु क्षुधाग्नि-संदीपन । भोग- शक्ति कैं उद्दीप्त करबाक हेतु कामाग्नि-संदीपन। तेसर वस्तु सॅं प्रयोजने की? ओ लोकनि निश्चिन्त भय कुमारिकासव पान कैल करथि ।
खट्टर कका भांग घोटैत बजलाह – हौ, राजा लोकनि कैं एतबे त काजे रहैन्ह। नित्यप्रति वैह दिनचर्या। कहाँ धरि सकताह? तैं बेचारे वैद्य लोकनि राति-दिन वाजीकरण क पाछाँ बेहाल रहथि । एक सॅं एक स्तम्भनवटी , वानरी गुटिका, कामिनी-विद्रावण `````` एही बात क 'रिसर्च' में समस्त बुद्धि खर्च होमय लागल ।
हम – की औ वैद्यजी ! अपने नहिं किछु बजैत छी !
खट्टर० - बजताह की ? हिनको त वैह सभ रटाओल गेल छैन्ह । एक आचार्य केहन खीर बनौने छथिन्ह जे -
‘भुक्त्वा हृष्यति जीर्णोपि दश दारान् ब्रजत्यपि ।'
वृद्धो खाथि त दश टा प्रमदा क मानमर्दन कऽ सकथि। दोसर आचार्य तेहन चूर्ण बनबैत छतिन्ह जे -
‘एतत्समेतं मधुनावलीढं , रामाशतं सेवयतीव षष्ढः ।'
नपुंसको फांकि जाथि त एक सै कामिनी क दर्प चूर्ण कऽ सकथि - द्रव्योगुण क जे अनुसंधान भेल अछि से मुख्यतः एहि दृष्टि सॅं । देखह , निघंटुकार अबरख दऽ की कहैत छथि -
'तारुण्याढ्यं रमयति शतं योषितां नित्यमेव ।'
अर्थात एकरा जोर सॅं नित्य एक सै स्त्री सॅं संभोग कैल जा सकैत अछि! जेना स्त्री क भोगे जीवनक चरम लक्ष्य होइक और तकरे साधन उपयोगिता क मानदंड ! कनेक विचारि कऽ देखह , जे नित्य एक सै बेर भोग करत से दोसर काज कोन बेर करत ? ओ ठहरत कतेक दिन ? तैं राजा लोकनि कैं तुरन्त क्षय धऽ लैन्ह, और वैद्य लोकनि ओकरा कहथिन्ह राजरोग ! आब तोंही कहह, एहन शास्त्र कैं आयुर्वेद कहक चाही अथवा आयुर्भेद ?
वैद्य - परन्तु आनो आन रोग क निदान ओ चिकित्सा त आयुर्वेद में छैक।
ख०- छैक ! परन्तु ताहू तेहन-तेहन मुरखाहा टोना भरल छैक जे चिकित्सा में विचिकित्सा(संशय) भऽ जाइत छैक ।
वैद्य - से कोना ? एकोटा दृष्टान्त दिय ।
खट्टर कका भांग में सौफ-मरीच दैत बजलाह – वन्ध्यारोग क चिकित्सा लिय -
‘पुष्योद्धृतं लक्ष्मणायाः मूलं दुग्धेन कन्यया । पिष्टं पीत्वा ऋतुस्नाता गर्भ धत्ते न संशयः ॥”
ऋतुस्नाता स्त्री पुष्य नक्षत्र में उखाडल जडि कैं कुमारि कन्या सॅं दूध में पिसबाकऽ पिबथि त निश्चय गर्भ धारण करथि , ताहि मे सन्देह नहि । आचार्य कैं सन्देह नहि छैन्ह , परंच हमरा अवश्य अछि। प्रथम प्रश्न त ई उठैत अछि जे गर्भ धारण करैबाक शक्ति कथी में छैक ? लक्ष्मणा क जडि में ? अथवा पुष्य नक्षत्र में ? अथवा कुमारि कन्या क हाथ में ? अथवा तीनूक योग में ? एहि प्रयोग कैं वैद्यक कही ? वा ज्योतिष ? अथवा तंत्र ? अथवा तीनूक खिचडि ?
वैद्य - परन्तु एहनो-एहनो उपचार त छैक , जाहि में नक्षत्र क बन्धन नहि छैक ?
ख० - हॅं छैक ! जेना -
पत्रमेकं पलाशस्य पिष्ट्वा दुग्धेन गर्भिणी । पीत्वा पुत्रमवाप्नोति वीर्यवन्तं न संशयः ॥
पलाश क एकटा पात दूध मे पीसि कऽ पीवि लेला उत्तर गर्भिणी कैं निश्च य पुत्रे होइन्ह , सेहो साधारण नहि बलवान् ! औ, हम कहैत छी, जौं बलवान पुत्र क प्राप्ति एतेक सुगम छैक त डंका पीटि कऽ प्रचार करु जे ई भारतवर्ष क अविष्कार थीक और सम्पूर्ण संसार में एहि वस्तु कैं खिरा कय देशक गौरव बढाउ। और यदि ई फूसि थीक त आइये एहि वचन कैं काटि कऽ आयुर्वेद सॅं बाहर करु। एहन-एहन मूर्खता,पाखंड ओ धुर्तताबला बात जौं आयुर्वेद में भरल रहत , त कोन वैज्ञानिक एकर आदर कऽ सकैत अछि ?
क्रोध सॅं खट्टर कका क आंखि लाल भऽ गेलैन्ह । ओ जोर सॅं भांग रगरय लगलाह । थोडेक काल में गोला तैयार भऽ गेलैन्ह ।
हम हुनका शान्त करबाक उद्येश्य सॅं कहलिऎन्ह – खट्टर कका! ठीक कहै छी । एहि देश में अन्धपरम्परा बड्ड छैक । कोनो शास्त्र बनल की तुरन्त क्षेपक क भरमार लागि जाइत छैक । जकरा मन में ऎलैक से दूटा श्लोक जोडि कऽ घुसिया देलक । और वैह कालक्रमे प्रमाण बनि जाइत अछि ।
खट्टर कका लोटा में अङ्गपोछा लगा भांग घोरैत बजलाह - से नहि होय तैक त आयुर्वेद कऽ प्रामाणिक ग्रन्थ में कतहु एहन-एहन श्लोक पाओल जाइत ?
‘कृष्णवर्णाश्वपुच्छस्य सप्तकेशेन वेणिका । तां बध्वा च गले दन्तकड्मडीं हन्ति मानवः ॥
कारी रंग क घोडा क नांगडि में सात टा केश क लट बनाकऽ नेनाक गर में बान्हि दिऎक त दाँत कटकटाएब दूर भऽ जाइक! ई बात कोनो डाक्टर सुनय त कतेक हॅंसत ? परन्तु एखन धरि आयुर्वेदक आचार्य लोकनि इ सभ श्लोक पढबैत छथि और आयुर्वेदक विद्यार्थी लोकनि घोंटि जाइत छथि । एहि सॅं बेसी उपहास क बात और की भऽ सकैत अछि ?
खट्टर कका भांग में चीनी मिलबैत बजलाह - आन देश में चिकित्साक विकास वैज्ञानिक प्रणाली पर भेल छैक । जे केओ शास्त्र क परीक्षा करय चाहैत अछि, तकरा नास्तिक कहि कऽ तिरस्कार कैल जाइत छैक। तैं जहाँ डाक्टरी विद्या आइ उन्नतिक शिखर पर पहुँचि गेल अछि, तहाँ आयुर्वेद एखन धरि प्रदरान्तक रस मे डुबल अछि । जहाँ आइकाल्हु क धन्वन्तरि क कान कतरि रहल अछि, तहाँ वैद्य लोकनि मरिचादि मलहम सॅं आगाँ नहि बढि सकलाह अछि ।
हम- वास्तव में अपना शास्त्र क पुनः परिष्कार होमक चाही। की औ वैद्य जी ! अहाँ लोकनि एहि दिस किऎक ने ध्यान दैत छिऎक ?
खट्टर कका लोटा में भांग घोरैत बजलाह - ‘गद' नाम रोगक थिकैक । तकरा अंधाधुंध हनन करवाक काज जे राति-दिन करैत छथि से एहि दिस कोना कऽ ध्यान देताह ? ओतेक समय कहाँ छैन्ह ? शास्त्रक भार- वहन सॅं अवकाश भेटैन्ह तखन ने ?
हम देखल जे वैद्यजी अप्रतिभ भेल छथि। हुनक तोषार्थ बजलहु - खट्टर कका ! अहॅं। आइ वैद्य पर लागि पडलिएन्ह ! परन्तु बेचारे कैं राज कीय आश्रय प्राप्त नहि छैन्ह । की करथु ?
खट्टर कका व्यंग्यपूर्वक बजलाह – हॅं एक बेर राजकीय आश्रय भेटलैन्ह त हजारो वर्ष धरि मुसलीपाक ओ चोपचीनी क मोदक बनबैत रहलाह । आब पुनः राजकीय भेटतैन्ह त पाक ओ चीनी क गोली बनौताह ।
एकाएक खट्टर कका क ध्यान वैद्यजी पर गेलैन्ह। ओ सकदम्भ भेल बैसल छलाह । ई देखि खट्टर कका क 'मूड' (धारा) बदलि गेलैन्ह । बजलाह- हौजी ! और जे कहह, वैद्य लोकनि पाचक धरि बेस चटकार बनबैत छथि । लवणभास्कर ! हिंग्वष्टक ! दाडिमाष्टक ! एक सॅं एक स्वादिष्ट ! एहन एहन वस्तु डाक्टरी में कहॅं। पाबी ! तैं वैद्य सॅं हमरा मित्रता रहैत अछि । जखन पाचक खा कऽ पानि पिबैत छी त वैद्य क सभटा दोष बिसरि जाइत अछि। जखन वैद्यनाथे क बूटी सधने छी, तखन वैद्य क कोन नेहोरा ?
ई कहि खट्टर कका भांगक लोटा उपर अलगौलन्हि और किछु छिटका शिवजी क नाम पर दय घट-घट सौंसे लोटा चढा गेलाह ।


text:
Please Enter Your Facebook App ID. Required for FB Comments. Click here for FB Comments Settings page
मैथिली भाषा मे पढ़ाई लेल दरभंगा प्रमंडलक स्कूल सीबीएसई कए पठाओत स्मार-पत्र
सीबीएसई संग यूजीसी मे सेहो आयल मैथिली : सीपी ठाकुर
रोशन मिश्रा
दरभंगा । प्राईवेट स्कूल एसोसिएशन क अध्यक्ष डॉ. आब्दी कहला अछि जे बहुत जल्द सीबीएसई स्कूल मे मैथिलीक पढाई शुरु भ जायत। ओ कहला जे दरभंगा प्रमंडलक क समस्त सीबीएसई स मान्यमा प्राप्त विद्यालय बारहवीं तक मैथिली भाषाक पढ़ाई सुनिश्चित करबा लेल विद्यालय स्तर सं यथोचित स्मार पत्र पठाओत। सीबीएसई मे आठवीं कक्षा तक क पढ़ाई संबंधी माननीय केन्द्रीय मंत्री प्रकाश जावड़ेकर क पत्रक आ सीबीएसई क गाइडलाइन के अनुसार स्कूल अपन प्रस्ताव बोर्ड कए पढा रहल अछि।
डॉ डॉ. आब्दी डॉ. सीपी ठाकुर आ बैद्यनाथ चौधरी बैजू कए आभार व्यक्त कयलन्हि आ मैथिलीक पढ़ाई जल्दी सं जल्दी प्रारंभ करबाक हेतु सब विद्यालय के तरफ सं यथोचित सहयोग के प्रतिज्ञता दोहरौलनि।
उल्लेखनीय अछि जे शनिदिन मैथिली कए अष्टम अनुसूची मे शामिल भेलाक बाद मैथिली विषय के सीबीएसई के पाठ्यक्रम में शामिल करेबा में प्रभावशाली भूमिका हेतु वर्तमान राज्यसभा सांसद आ पूर्व केन्द्रीय मंत्री पद्मश्री डॉ. सी. पी. ठाकुर केर शनिदिन दरभंगा में नागरिक अभिनन्दन कयल गेलन्हि। विद्यापति सेवा संस्थान आ महात्मा गांधी शिक्षण संस्थान के संयुक्त तत्वावधान सं आयोजित सम्मान समारोह में पद्मश्री डॉ. ठाकुर के मिथिलाक परम्परा केर अनुरूप पाग आ चादर सं सम्मानित कयल गेल आ ताम्रपत्र पर उल्लिखित अभिनंदन पत्र समर्पित कयल गेल।
सम्मान समारोह के संबोधित करैत डॉ. ठाकुर कहलनि जे मिथिला केर संग हुनक मां-बेटा के संबंध छनि। ओ कहलथि मैथिली हमर माय के भाषा अछि आ मैथिली के विकास के लेल जे बनि पड़ल ओ केलहुं आ आब अगिला पारी में मिथिला के सर्वांगीण विकास केर लेल कृत-संकल्पित रहब। एहि यात्रा में मिथिला के पारंपरिक रोजगार केर पुनर्जीवित करय के काज होयत, जाहि के तहत आम, पान, मखान, मांछ आदि के खेती जे बदहाली के दौर सं गुजरि रहल अछि ओकरा खुशहाल कयल जायत। सीबीएसई के पाठ्यक्रम में मैथिली के शामिल होबय सं मैथिली के राज्य सरकारक पाठ्यक्रम में एबाक आ समस्त मिथिला में रोजगार के अनेकानेक नव अवसर स्वत: उपलब्ध भय गेल अछि।
संगहि डॉ. ठाकुर कहलाह जे ई संभावित अछि जे मैथिली के एहि सत्र सं बारहवीं तक के पाठ्यक्रम में जोड़बाक संग यूजीसी में शामिल होबाक सूचना सेहो अहांसबके बहुत जल्दिए भेटत।
पद्मश्री डॉ. ठाकुर के सम्मानित करैत विद्यापति सेवा संस्थान के महासचिव आ पूर्व प्रधानमंत्री भारतरत्न स्व. श्री अटल बिहारी वाजपेयी के स्वर में “मिथिलाक हनुमान” डॉ. बैद्यनाथ चौधरी ‘बैजू’ कहलथि जे मिथिला आ मैथिली के परवान चढाबय में पद्मश्री डॉ. सी. पी. ठाकुर 90 के दशक सं लागल छथि आ हुनके सतत सक्रियताक कारण आई मैथिली केर पुनर्जीवन भेटल। मैथिली के अष्टम अनुसूची में शामिल करेबा सहित सीबीएसई के पाठ्यक्रम में शामिल करेबाक लेल समस्त मिथिलावासी के तरफ सं हमसब कृतज्ञ छी। एकटा पुरान घटना के चर्चा करैत
बैजूजी कहलनि जे 1999 में विद्यापति सेवा संस्थान द्वारा आयोजित “मिथिला विभूति पर्व समारोह” में डॉ. साहब प्रण लेने छलथि कि आब हम एहि मंच पर दुबारा तहिए आयब जहिया मैथिली संविधान के अष्टम अनुसूची में स्थान पाओत आ अपन लेल प्रण के पूरा करेलाके पश्चात ओ दुबारा एहि मंच पर 2004 में एलाह।
डा. बैजू मिथिला आ मैथिली के विकास के लेल महात्मा गांधी शिक्षण संस्थान के निदेशक हीरा कुमार झा आ मैथिली सेवी आ भारत निर्वाचन आयोग के दरभंगा के आइकन श्री मणिकांत झा द्वारा कयल गेल काज सबहक विस्तृत चर्चा करैत कहला कि हिनक योगदानक जतेक प्रशंसा करी ओ कम होयत। ओ कहलथि जं एहि “हीरा-मणि” के सतत सहयोग नहिं भेटल रहैत त एतेक पैघ लक्ष्यक पूर्ति हमरासबसं कठिन छल।
एमएलएसएम कॉलेज के प्राचार्य डॉ. विद्यानाथ झा के अध्यक्षता में आयोजित एहिपर समारोह के संचालन मैथिली भाषा साहित्य में हास्य सम्राट के नाम सं विख्यात डॉ. जयप्रकाश चौधरी ‘जनक’ कयलथि आ धन्यवाद ज्ञापन विद्यापति सेवा संस्थान के स्वागत महासचिव श्री जीवकांत मिश्र कयलथि।
भारतीय जनता पार्टी के दरभंगा जिलाध्यक्ष अपन चिर-परिचित अंदाज में पद्मश्री डॉ. ठाकुर आ बैजू जी संग अभियान सं जुटल अभियानी सबके प्रति आभार व्यक्त कयलन्हि आ डॉ. ठाकुर के मिथिला-मैथिली के लेल चिकित्सा सं लय समस्त योगदान के लेल कोटि-कोटि धन्यवाद आ अभिनंदन कयलन्हि।
संस्थागत रूप सं मिथिला विभूति सं सम्मानित चेतना समिति, पटना के अध्यक्ष श्री विवेकानंद झा समिति केर उपलक्ष्य में ओ सम्मान ग्रहण कयलथि आ मिथिला-मैथिली आंदोलन में पद्मश्री डॉ.ठाकुर संग बैजू जी के आभार व्यक्त करैत हुनक योगदानक चर्चा कयलन्हि।
समारोह में विनोद कुमार झा, पंडित विनय झा, डॉ. गणेशकांत झा, एमएमटीएम कालेज के प्रधानाचार्य श्री उदय चन्द्र मिश्र, प्रवीण कुमार झा, श्री आशीष चौधरी, श्री चंदन कुमार सिंह, मणिभूषण ‘राजू’, श्री चन्द्रशेखर झा ‘बूढ़ाभाई’, श्री चन्द्रमोहन झा ‘पड़बा’, श्री सुजीत मिश्रा संग अनेकानेक विद्यालय के निदेशकगण एवं प्रधानाचार्यगण आ मिथिलावासी उपस्थित छलाह।


text:
भरतपोखरी
भरतपोखरी नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । [२]
विषय सूचीसभ
जनसङ्ख्या[सम्पादन करी]
नेपालक वि.सं. २०६८ क जनगणना अनुसार भरतपोखरीक जनसङ्ख्या ९,८०६ अछि । जाहिमे २,४६८ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या ४,३५३ आ महिलाक सङ्ख्या ५,४५३ रहल अछि ।
सन्दर्भ सामग्रीसभ[सम्पादन करी]
- ↑ "नेपालक जनसंख्या २०६८", केन्द्रीय तथ्याङ्क विभाग, अभिगमन तिथि २०११।
- ↑ .gov.np/ne-vdc-information/ "कास्की जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।


text:
नई दिल्ली। भाजपा सांसद आ मध्यप्रदेश भाजपा क अध्यक्ष प्रभात झा कहला अछि जे ओ दिन आब दूर नहि जखन दिल्ली पर फेर स कोनो मैथिल राज करत। जनजागृती मंच पालम क सप्तम विद्यापति पर्व समारोह कए संबोधित करैत भाजपा नेता कहला जे इ कहब कठिन अछि जे अलग मिथिला राज्य कहिय धरि बनत, मुदा एतबा हम दावा क सकैत छी जे अगिला पांच दस साल मे दिल्ली पर एक बेर फेर मैथिल राज करत। श्री झा कहला जे दिल्ली पहिल उपराज्यपाल आदित्यनाथ झा क बाद कोनो मैथिल दिल्ली क कमान नहि पाबि सकल, मुदा दिल्ली क पंजाबी आ जाट समाज इ मानबा लेल तैयार अछि जे बहुत जल्द दिल्ली क राजनीति मे बिहार क दबदबा चरम पर पहुंचत आ कोनो मैथिल क हाथ एक बेर फेर दिल्ली क कमान होएत। श्री झा कहला जे मिथिला आ मध्यप्रदेश क बीच ओ एकटा सेतु छथि आ दूनू एक दोसर से जुडल अछि। भारती आ कालीदास सन मैथिल क मध्यप्रदेश स संबंध हेबाक चर्च करैत श्री झा कहला जे ज्ञान मिथिला मे जा कए सब कए भेट जाइत अछि आ एकर कईटा प्रमाण अछि। ओ मैथिल सब कए मध्यप्रदेश क धार्मिक स्थान क भ्रमण करबा लेल आमंत्रित सेहो केलथि। पालम(द्वारका) क दादादेव मेला ग्राउंड मे भेल एहि कार्यक्रम क मुख्य आकर्षण मिथिलाक सांस्कृतिक झाँखी, पारम्परिक लोक नृत्य, विद्यापति रचित गीत, लोक गीत रहल जे मिथिलाक चिर–परिचित कलाकार सब प्रस्तुत केलथि। विजय कुमार झाक संरक्षण मे आयोजित भेल एहि समारोह मे मंच संचालन मैथिली क सर्वश्रेष्ट उदघोषक मनोज पाठक केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
Please Enter Your Facebook App ID. Required for FB Comments. Click here for FB Comments Settings page


text:
आजादी आइ बनल खेलौना, भ्रष्टाचारी खेलि रहल अछि।
मेहनतकश के फाँका जीवन, तयौ बलगर ठेलि रहल अछि।
आतंकक दहशत अछि सगरे, जनता टघरल डगरे-डगरे।
बाढि भीत के उमरल-उमरल, नि्हबूधन सभ हेलि रहल अछि।
मँहगी के माया अछि नभरल, मेघ निराशी धुमरल- धुमरल।
भुखल जनता प्यासल जनता,अन्न-पानि आइ टेब रहल अछि।
कनिया मांगय साड़ी नीमन, बेटी मांगि रहल अछि कुर्ती।
बेटा के फाटल अछि अंगा, दर्द विषादक झेलि रहल अछि।
शीशा सन सपना अछि चनकल, हिय नारी के बरकल-बरकल।
दैत्याकार पूरुख बनल अछि, पुरूखारथ ओ फेलि रहल अछि।
इर्ष्या-द्वेषक जंगल घनगर, इमानक हालत अछि बद सँ बदतर।
परिवर्तन के कामी सभ आइ, पल-पल पापर बेलि रहल अछि।


text:
२.शोध लेख
मायानन्द मिश्रक इतिहास बोध (आँगा)
प्रथमं शैल पुत्री च/ मंत्रपुत्र/ /पुरोहित/ आ’ स्त्री-धन केर संदर्भमे
श्री मायानान्द मिश्रक जन्म सहरसा जिलाक बनैनिया गाममे 17 अगस्त 1934 ई.केँ भेलन्हि। मैथिलीमे एम.ए. कएलाक बाद किछु दिन ई आकाशवानी पटनाक चौपाल सँ संबद्ध रहलाह । तकरा बाद सहरसा कॉलेजमे मैथिलीक व्याख्याता आ’ विभागाध्यक्ष रहलाह। पहिने मायानन्द जी कविता लिखलन्हि,पछाति जा कय हिनक प्रतिभा आलोचनात्मक निबंध, उपन्यास आ’ कथामे सेहो प्रकट भेलन्हि। भाङ्क लोटा, आगि मोम आ’ पाथर आओर चन्द्र-बिन्दु- हिनकर कथा संग्रह सभ छन्हि। बिहाड़ि पात पाथर , मंत्र-पुत्र ,खोता आ’ चिडै आ’ सूर्यास्त हिनकर उपन्यास सभ अछि॥ दिशांतर हिनकर कविता संग्रह अछि। एकर अतिरिक्त सोने की नैय्या माटी के लोग, प्रथमं शैल पुत्री च,मंत्रपुत्र, पुरोहित आ’ स्त्री-धन हिनकर हिन्दीक कृति अछि। मंत्रपुत्र हिन्दी आ’ मैथिली दुनू भाषामे प्रकाशित भेल आ’ एकर मैथिली संस्करणक हेतु हिनका साहित्य अकादमी पुरस्कारसँ सम्मानित कएल गेलन्हि। श्री मायानन्द मिश्र प्रबोध सम्मानसँ सेहो पुरस्कृत छथि। पहिने मायानन्द जी कोमल पदावलीक रचना करैत छलाह , पाछाँ जा’ कय प्रयोगवादी कविता सभ सेहो रचलन्हि।
मायानन्द मिश्र जीक इतिहास बोध
प्रथमं शैल पुत्री च/ मंत्रपुत्र/ /पुरोहित/ आ’ स्त्री-धन केर संदर्भमे
देवासुर संग्रामक बाद इन्द्र असुर उपाधि त्यागलन्हि आदि गप पोथीक समाप्ति पर ऋचालोकमे मायानन्द जी लिखैत छथि। किछु पाश्चात्य विद्वान सेहो ऋगवेदक दार्शनिक महत्त्वकेँ कम करबाक लेल ई गप कहैत छथि जे यूनानमे देवतत्र पूर्ण रूपसं पल्लवित छल मुदा ऋगवेदिक समाज घुमतु छल आऽ देवतंत्र ताहि द्वारे विकसित नहि छल। ओऽ लोकनि ई सेहो कहैत छथि जे ऋगवेदक रचना अश्व पर घुमतु जीवन यापित केनहार पश्चिमी आक्रमणकारी कएने छथि। ऋगवेदिक कवि लोकनि आरंभिक सामूहिक संपत्ति आऽ रक्त्त संबंध आधारित गणसमाज दुनूसँ परिचित छलाह मुदा स्वयं ओहिसँ बाहर आबि गेल छलाह आऽ व्यक्त्तिगत आऽ कुटुम्बक संपत्तिक आधार बला व्यवस्था शुरू कए देने छलाह। संपत्ति पुरुष केंद्रित आऽ परिवार पितृसत्तात्मक छल। मुदा मातृसत्तात्मक व्यवस्थाकेँ ओऽ बिसरल नहि छलाह, कारण ओऽ आपः मातरः कहि बहुवचनमे जलदेवीक उपासना आऽ स्मरण करैत छथि, संगहि मरुतगण सदिखन गणक रूपमे स्मरण आऽ उपासना करैत छथि।
आब जाऽ कए एंगेल्स कहैत छथि जे यूनानमे मातृसत्तासँ पितृसत्ता प्राचीन कालक सभसँ पैघ क्रान्ति छल। ई क्रान्ति ऋगवेदिक कालमे घटित भए गेल छ्ल। श्रमक वैशिष्टीकरणसँ उत्पादनमे गोत्रक भूमिका घटि जाइत अछि, आऽ कुटुम्बक बढ़ि जाइत अछि। गण, गोत्र, कुल आऽ कुटुम्बक क्रमशः विकास सामूहिक भूसंपत्तिक संगठनसँ होइत अछि। ऋगवेदमे कुम्भकार, कमार(काष्ठकार), लोहार आऽ धातु शिल्पक चर्च अछि। प्राचीन ईरानमे असुरक प्रतिरूप अहुरक प्रयोग भेल, ओऽ लोकनि एकर उपासक छलाह, मुदा असुर-उपासक भारतीय जनक प्रभाव ईरान धरि सीमित छल, आगाँ एकर प्रसार नहि भेल। भारतमे असुर दुष्ट छथि मुदा ईरानमे देव दुष्ट छथि। असुरक गरिमा सम्पूर्ण ऋगवेदमे अछि। कोनो मण्डल एहन नहि अछि जाहिमे कोनो एक वा आन देवताकेँ असुर नहि कहल गेल होए। मुदा एहनो असुर छथि जे देवक विरोधमे छथि आऽ इन्द्रसँ एहन अदेवाः असुराः केर नाशक हेतु आह्वाण कएल गेल अछि।इन्द्रक समान अग्नि सेहो असुरक नाश करैत छथि आऽ इन्द्र आऽ बृहस्पति दुनू गोटे स्वयं असुर छथि। असुर देवताक उपाधि छल। ऋगवेदमे देव आऽ असुरक सदृश असुर एकट भिन्न वर्ग छल, मुदा असुर श्वास लैत छला मुदा देव नहि। देवसँ असुर बेशी प्रचीन छथि, ताहि द्वारे असुर वरुण देव आऽ मनुष्य दुहूक राजा छथि।
पुरोहित
पुरोहित हिन्दीमे अछि आऽ शृखलाक तेसर पोथी थीक। दूर्वाक्षत जकरा मायानन्दजी सुविधारूपेँ आशीर्वचन सेहो कहि गेल छथि सँ एकर प्रारम्भ भेल अछि।
(अनुवर्तते)
c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
क्रिकेटर विराट कोहली आ अभिनेत्री अनुष्का शर्मा अंततः बियाह बन्हन मे बन्हा गेलाह अछि. आबि रहल खबरिक अनुसार दुनू प्रेमी मारिते रास गप्प-सरक्का कें विराम देइत 11 दिसंबर कें इटलीक मिलान शहर मे बियाह क' लेलनि. ओना बियाहक औपचारिक घोषणा शीघ्र हेबाक आशा कएल जा रहल अछि.
अनुष्का शर्मा अपन टि्वटर अकाउंट पर विवाहक फोटो शेयर केलनि अछि.
विवाह समारोह मे निकट संबंधी आ मित्र लोकनि शामिल भेलाह. कहल जा रहल अछि जे क्रिकेटक दुनिया सं सचिन तेंडुलकर आ फिल्मी दुनिया सं शाहरुख खान समारोह में शामिल भेल छलाह.
खबरिक अनुसार 26 दिसंबर कें मुंबई मे रिसेप्शन होएत. कोहली आ अनुष्का, दुनू 2013 मे एक शैंपू केर विज्ञापन करैत एक-दोसराक निकट आएल छलाह. पछिला किछु साल सं दुनूक अफेयर मीडिया मे शीर्ष पर बनल रहल छल.
कहि दी जे कोहली एखन दुनियाक सबसं बेसी टाका कमेनिहार ऐथलीट्स मे सं छथि त' अनुष्का एक कामयाब सितारा आ फिल्म प्रड्यूसर छथि.


text:
संयुक्त राष्ट्र सङ्घक सदस्य राष्ट्रसभ
संयुक्त राष्ट्र सङ्घमे वर्तमान समयमे १९३ राष्ट्र अपन सदस्यता ग्रहण करि चुकल अछि । सदस्यता प्राप्त कएल प्रत्येक राष्ट्र संयुक्त राष्ट्रक महासभामे अपन प्रतिनिधित्व जनाए सकैत अछि ।[१]
संयुक्त राष्ट्र संघमे कोनो भी नयाँ राष्ट्र सदस्यता पावैक लेल संयुक्त राष्ट्र वडापत्रक अध्याय २ कऽ अनुच्छेद ४ मे भेल व्यवस्था बमोजिम सदस्यता लऽ सकैत अछि :[२]
- संयुक्त राष्ट्र संघ अपन सदस्यता ग्रहण करैलेल सम्पूर्ण राष्ट्रसभक लेल खुल्ला कएल गेल अछि जे राष्ट्र पूर्णरूपसँ शान्तिप्रेमी रहल अछि आ संयुक्त राष्ट्र वडापत्रके मानैक साथ पूर्णरुपसँ व्यवहारमे अपनाए सकैत अछि । साथ संयुक्त राष्ट्रद्वारा कएल निर्णयके मानैलेल कटिबद्ध होइत अछि ।
- संयुक्त राष्ट्रमे सदस्यताक लेल कोनो भी राष्ट्रक प्रवेशक लेल संयुक्त राष्ट्र सुरक्षा परिषदक सिफारिशमे महासभा निर्णय करि सकैत अछि ।
मूलतः मात्र स्वतन्त्र राष्ट्रसभ मात्र सयुक्त राष्ट्र संघक सदस्य बनि सकैत अछि आ वास्तविक रुपमे सब सदस्य स्वतन्त्र राष्ट्र अछि । मुदा संयुक्त राष्ट्रक ४ टा संस्थापक राष्ट्र - बेलारुस, भारत, फिलिपिन्स आ युक्रेन संयुक्त राष्ट्र प्रवेश करैत काल पूर्णरुपसँ स्वतन्त्र नै छल ।
वास्तविक सदस्य[सम्पादन करी]
सदस्य राज्यसभके प्रवेश आ ओ सभसँ सम्बन्धित तिथि नीचा देल गेल तालिकामे अछि ।
सदस्य राष्ट्रसभक स्तम्भक उपरक बटनमे क्लिक करि अपन आधिकारिक पदनाम आ संयुक्त राष्ट्रमे प्रवेश तिथिद्वारा क्रमबद्ध करि सकैत छी ।
सन्दर्भ सामग्रीसभ[सम्पादन करी]
- ↑ "What are Member States?", United Nations।
- ↑ "Charter of the United Nations, Chapter II: Membership", United Nations।
- ↑ "Growth in United Nations membership, 1945–present", United Nations।


text:
अस्ट्रिया
अस्ट्रिया (जर्मन: Österreich) मध्य युरोपक एक देश छी । एकरा आधिकारिक रूपमे अस्ट्रिया गणतन्त्र कहल जाइत अछि । ई देशक सीमा सँ सटल पड़ोसी देशसभ जर्मनी, चेक गणतन्त्र, स्लोभाकिया, हङ्गेरी, स्लोभेनिया, इटाली, स्विट्जरल्यान्ड आ लिचटेनन्स्टाइन करि ८ टा अछि । ई देश सन् १९९५ सँ युरोपेली सङ्घक सदस्य राष्ट्र छी । अस्ट्रियाक राजधानी भियना छी । भियनाकें स्थानीय भाषामे भीन कहल जाइत अछि ।
ई देशमे नौ टा सङ्घीय राज्यसभ अछि ।
विषय सूचीसभ
इतिहास[सम्पादन करी]
भूगोल[सम्पादन करी]
सन्दर्भ सामग्रीसभ[सम्पादन करी]
- ↑ "Population by Year-/Quarter-beginning", १ अक्टुबर २०१५।
- ↑ २.० २.१ २.२ २.३ "Austria", International Monetary Fund, १ अक्टुबर २०१७, अभिगमन तिथि २४ जनवरी २०१८।
बाह्य जड़ीसभ[सम्पादन करी]


text:
बाढ़िक आशंका सं तैयारी मे जुटला लोक...
ओना त कोसी बिहारक शोक कहले जाएत अछि. एहि नदी मे हर साल बाढ़ि त आबिते अछि. मुदा पिछला साल कुसहा मे बांध टूटला सं जे तबाही भेल ओ लोक के दिल-दिमाग मे एहन बैसि गेल अछि जे मिट नहि पाबि रहल अछि. आओर आब बरसात... पानि अनाय शुरू भेला के बाद लोकके धड़कन फेर तेज भ गेल अछि. हरदम दिल धक-धक करैत रहय छनि. ओना सरकार के कहनाय अछि जे बांध के सभ काज ठीक भ गेल अछि... आ खतरा के कोनो बात नहि अछि. मुदा लोक एहि बेर कोनो चांस नहि लेबय चाहय छथिन्ह. ओ बाढि सं निपटय के तैयारी मे खुद लागि गेलाह अ.
बाढ़िक खतरा देखैत लोक सभ ऊंच स्थान के खोजि लेने छथि. किछ त पानि बढ़य के संग ऊंच स्थान दिस जाय के तैयारी मे सेहो छथि. किछ लोक के जिनकर रिश्तेदार सभ एहन ठाम छथिन्ह जिम्हर बाढ़ि नहि आबैत अछि. ओम्हर जाय के तैयारी मे छथि. किछ के त मामा गाम... पिसा गाम सं बजाहट आबि गेल छनि... जे कोनो रिस्क नहि लेबय के जरूरत नहि छै... सभ कोई चलि आबह. किछ लोक जे रोज कमाय-खाय वाला छथि... बाढ़िक दिन बिहार सं बाहरे जनाइए बेहतर मानैत छथि. ओ सोचय छथि गाम –घर मे परेशानी झेलय सं नीक बाहरे जनाए अछि. फेर गाम-घर के दूर-दराज के इलाका के लोक सभ जिनका पास नीक सं राहत-पुनर्वास के मदद नहि पहुंचलन्हि ओ सेहो सुरक्षित स्थान दिस जनाइए भलाई समझय छथिन्ह.
एम्हर बाढ़िक मौसम नजदीक आबय के संगहि... लोक सभ राशन के सामान जोड़य मे लागि गेलाह अ. बाढ़ि के समय त एहनो खबर आएल छल जे कतेक रास लोक के त कई-कई दिन तक पात चबा क गुजारा करय पड़लन्हि. एहि लेल लोक सभ एहि बेर पहिनहि सं जोगाड़ मे लागि गेलाह अ. मटिआ तेल... कड़ुआ तेल... चाउर... आटा... दालि... चना... सत्तू... चूड़ा... गुड़... चीनी... नमक... मसाला... माचिस... मोमबती... आओर दोसर किराना के सामान जे जीवन बचाबय के लेल जरूरी अछि... जमा करय लगलाह अ. किछ जरूरी दवा सभ सेहो राखि ल रहल छथिन्ह. नहि जाने कखन कि जरूरत पड़ि जाए.
Subscribe to: Post Comments (Atom)


text:
समधीन
बरदहट्टामे
जहिना गोटे बरदक जोड़ा एहेन रहैत जेकर सिंग-सिंगहारक संग रंगो-रूप आ पुछो-पएरक
एहेन मिलान रहैए जे अनठियाकेँ परेखेमे ने अबैए जे दुनू दू छी आकि एक्के, तहिना गाममे
सिनुरिया काका आ खजुरिया समधीनक बीच अछि। ओना सिनुरिया कक्काक असल नाआें ‘राधारमण’ आ खजुरिया समधीनक नाआें ‘हसीना खातून’ छियनि। मुदा से छियनि माए-बापक देल नाआें।
जाबे राधारमणक माता-पिता जीबैत रहथिन ताबे तक तँ राधारमणे नाआें बेसी लोक जनै
छेलनि मुदा अपन आँखि-पाँखि भेला पछाति ‘सिनुरिया काका’ नाआें अरजि लेलनि। जइसँ पछिला नाआें मटिया-मेट भऽ गेलनि आ ‘सिनुरिया काका’क नाआेंसँ सभ जानए लगलनि, जनैत-जनैत नाउँए पड़ि गेलनि। मुदा तइले सिनुरिया काकाकेँ मिसियो भरि
रोग-राग मनमे नै छन्हि, जहाँ धरि खुशीए छन्हि। खुशीक कारण
ई छन्हि जे गामक लोक जखनि बहराए लगल आ जाबे तक गाम बिसराएल नै छेलै ताबे तक जे
कोनो-कोनो फूल, फल, तरकारी आ अन्नोक
बीआ अनतएसँ आनि गाममे लगौलक, तहीमे दस-बारह तरहक सिनुरिया आम
सेहो आबि गेल। ओना सभ आमक रंगो आ साइजो एके रंग नहियेँ आ ने सुआदे आकि रसे-गुद्दा
एकरंग। मुदा देखैमे तँ लाले-लाल, सिनुराएल लाल, अलाएल लाल, गुलाएल लाल तँ अछिए। किछु एहनो अछि जे
जखने टिकुला होइए तखनेसँ ललए लगैए आ किछु एहनो अछि जे जखनि कोशाइए तखनि लाली पकड़ै
छै अा किछु एहनो अछि जे जुआइत-जुआइत पकड़ै छै। ओना पकलापर तँ अधिकांश आनो आम
ललिआइए जाइए।
गाममे
आम तँ दस-बारह रंगक बढ़ि गेल, मुदा नाआें सबहक हेरा गेल। हेराएल ऐ दुआरे जे
रोपिनिहारे बिसरि गेला। बिनु फड़ने गौआँकेँ मतलबे कोन,
बिसरबो केना ने करैत, समए छल जखनि उत्तर-प्रदेश, भोजपुरसँ लऽ कऽ ढाका-बंगाल तक जोड़ल छल, जे ससरि
पंजाब दिस बढ़ल आ बढ़ैत-बढ़ैत दिल्ली, बंगलोर, बम्बइ दिस बढ़ि गेल। नोकरीए करैक छै तँ जेतए बेसी पाइ हेतै, तेतए जाएत। ओकरा कोन जरूरी छै जे गामक गुलाब खासक सिनुर परखत। जखनि गामेक
नै परखत तँ आनठामक तँ सहजे बाढ़िक पानि जकाँ आएल-गेल।
सुभ्यस्त
समए भेने अदरो नक्षत्र अपन रंग जहिना देखा देलक, तहिना गामक आमो गाछी देखौलक। लाले-लाल
गाछी सबहक बहरबैया आम चमकए लगल। कोनो नब वस्तु भेटने मनमे उत्साह जगिते छै, तहिना आमक रंग देखि-देखि लोकोकेँ जगल। मुदा सभ साइजक रहितो सबहक रंग
एकरंगाहे छै। गुलाब-लाल, सिनुर-लाल आ आल-लाल परखैक लोककेँ
जरूरते की छै। आम छी खाइक वस्तु भेल। ओकर गुण तँ ओतबे ने भेल जे मीठो हुअए आ
बेसीओ हुअए। तैसंग बेसी फड़बो करए। गौआँक उत्साह एते बढ़ि गेल जे आमक विचार करब
जरूरी भऽ गेल। तइमे सबहक गाछीक आम सहरगंजा भऽ गेल। एक तँ अपन जे पुश्तैनी अछि ओ
तँ अपन नाआें जपिए रहल अछि मुदा नबकाक नामकरण भेने बिना काज केना चलत। अही नामकरणक
उत्सवमे राधारमणक नाआें ‘सिनुरिया काका’ पड़ि गेलनि। जेकरो पित्ती हेथिन सेहो कक्के कहै छन्हि। आ जेकर भातीज
हेथिन सेहो कके कहै छन्हि। अहुना लाेक अपन नामो बाबा, दादा, काका इत्यादि रखिते अछि। सिनुरिया काका नाआें किए समाज देलकनि? एके समैमे सभ बहरबैया आम पकैक समए भेल, अहुना जेठसँ
शुरू भऽ अखाढ़मे भरखरि पकिते अछि। उत्सवक माहौल रहबे करै,
गाछीए-कलम देखैत-देखैत दस गोटे बिनु बजौले एकठाम भऽ बैसि गेला। बैसारमे प्रश्न उठल
जे, जे आम टिकुलासँ जुआइ धरि लाले-सिनुराएले अछि, ओ जे पाकत से केना बुझबै? दोसर प्रश्न उठल जे कोन
राज्यसँ कोन आम आएल अछि तेकरो ठेकान नहियेँ अछि, ओ केना
ठेकनाएब? तेसर प्रश्न उठल जे कोन आम कोगर हएत, कोन गुदगर हएत आ कोन रसगर हएत से ठेकान केना पएब?
तहूमे सभ आम सभकेँ अछिओ नहियेँ, तँए अन्हराक हाथी भऽ जाएत, जेकर रसगर हएत ओ रसगरे बुझबै आ जेकर गुदगर हएत ओ गुदगरे बुझबै।
रंग-बिरंगक प्रश्नक बीच सभ ओझरा गेला। मुदा बिना रस्ता भेटने समाज चलबो केना करत।
जहिना लोक चलैए तहिना ने समाजो चलै छै। गुम्मा-गुम्मी बैसार देखि राधारमण फनकि
बाजल-
“एतबे टा ओझरीमे जखनि सभ ओझरा गेलह, तखनि काज केना
चलतह?”
राधारमणक
विचार सुनिते सुकरतिया प्रश्नकेँ उनटबैत बाजल-
“राधारमणे जे कहता से सभ मानि लेब।”
आगू-पाछू
जेते राधारमण सोचने हुअए मुदा ठाँहि-पठाँहि बाजल-
“भाय, आम तँ सहजे अामे छी जे सिनुरिया चानिकेँ सेहो
चीन्हि सकै छी।”
तहीपर
गौआँ ‘सिनुरिया काका’ नाआें रखि बजबए लगलनि। अपन अरजल
नाआें छियनि तँए केकरो अधला नजरिए देखबे किए करता। पितातुल्य पित्तीए भेला।
खजुरिया
समधीन गामक समधीन छथि। अपन माए-बापक देल नाआें ‘हसीना खातून’
छेलनि। मुदा जगह बदलने बेटीए ने कनियाँ आ आकि आरो-आरो नाआें अरजैत अछि। तीस बर्खसँ
अपने बेटी-जमाए लग रहै छथि। ताड़क आ खजूरक पातक बौस गढ़ैक लूरिसँ हसीना भरल। खजूर-पातक
ओछाइन, सिरमा, पौती बीअनि इत्यादि
रंग-रंगक बौस बनबैक लूरि, तहिना ताड़क पातकेँ चटाइ, पंखा, झुनझुना इत्यादि गढ़ैक लूरिसँ सेहो भरल छथि।
जहिए बेटी ऐठाम हसीना पएर रोपि काजमे भागीदारिनी भेली तहिएसँ लोक खजुरिया समधीन
कहए लगलनि। ओना वयस पौला पछाति समधि-समधीनक समए अबैए मुदा से हसीनाक संग नै भेल। भेल
ई जे जहिना कु-समैओमे अन्हर-बिहाड़ि, पानि-पाथर आबि जाइ छै तहिना
खजुरियाे समधीनकेँ भेल। सिनुरियाे काका समधीने कहै छन्हि आ जे सभ सिनुरिया काका कहै छन्हि सेहो खजुरिये
समधीन कहै छन्हि। मुदा जे जे कहनि, समाज तँ विशेषाधिकार दइए
देने छन्हि। जइसँ किए ओ बुझती जे गाम अपन नै छी, तहूमे
बराबरीक हिस्सा। कहुना भेली तँ गामक समधीन भेली, किए मनमे
कुवाथ हेतनि जे कोनो पुरुख आँखि चढ़ि किछु कहैए। बजैक अधिकार जेते समधिकेँ तइसँ कम
किए समधीनकेँ हेतनि। हएबो उचित नहियेँ। किएक तँ सृष्टिक सृजनमे दुनू एहेन अछि जे
जात जकाँ असगरे चलिओ नहियेँ सकैए। ओना महिला जगत नमहर अछि,
तँए रंग-रंगक घर-दुआर, बोल-बाइन,
सर-सम्बन्ध तँ अछिए मुदा तइमे समधीन अगिला मुहराक भेली। अगिले मुहरा ने गाड़ीकेँ
रस्तो धड़ा चला सकैए आ दब-उनार करैत उनटाइओ सकैए। जँ समधि प्रेमसँ कहथिन, तँ समधीनो प्रमाग्नि भऽ बजती, नै जँ क्रोधसँ कहथिन
तँ ऊहो क्रोधाग्नि नै होथि, सेहो उचित नहियेँ।
मुदा
से बात सिनुरिया काका आ खजुरिया समधीनक बीच नै अछि। जहिना राधारमणकेँ सौंसे गामक
लोक सिनुरिया काका कहै छन्हि तहिना
हसीनाकेँ सेहो ‘खजुरिया समधीन’ कहिते छन्हि। से कोनो पुरुखे-पात्र
नै महिलो-पात्र। जहिना एक उमेरिया दुनू तहिना एक कान्हीक सेहो। रंगो-रूप भगवानेक
देल। कोन भगवानक देल, से ओ दुनू जानथि। मुदा मासक हिसावसँ जहिना
भगवान रंग बँटै छथि तहिना दुनूकेँ एकमसुआ बूझि रंगो-टीप देने छथिन। तेतबे नै, हाथ-पएरक मिलान एहेन जे तेहल्लाकेँ परखब कठिन। एक तँ अहुना जखनि लोक घर
छोड़ि आगू निकलैए तखनि बोलीमे टाँस आनए पड़ै छै, हसीना तँ
सहजे माए-बापक घरसँ सासु-ससुरक घर होइत बेटी-जमाए ऐठाम समधीन बनि रहली अछि, तँए तेखार कएल खेत जकाँ जहिना गामक समधीन तहिना समतल बोल। सिनुरियो काका
तेहने, जखनि जे मनमे उचरल तखनि सएह बजलौं। मुदा से पारखी
खजुरिया समधीन। तहूमे ताड़-खजूरक बीच रहनिहारि, जइ जगहपर
टगल-मरल आबि सिंहासन जमा सिंह बनि घण्टे भरिमे केते राज-पाट उनटा अपने उनटि घर दिस विदा
होइए। तइ खेत परहक उपज हसीना।
ओना सिनुरिया काका सौंसे गाम एक-बेर-दू-बेर दिनमे
घुमिते छथि, मुदा बैसार
तीनिए-चारिठाम छन्हि। चारू बेवसायी जगह, जइमे एकटा खजुरियो
समधीनक छन्हि। ओना घर, बेटी-जमायक छी,
मुदा घरोक बात तँ छोट-छीन नहियेँ अछि। जइ नाआेंसँ बेसी लोक घरकेँ जनलक घर तेकर
भेल। जेकरा समाजक अधिकार भेटि जाइ छै। केना नै भेटौ, जएह
पंचवैया, सएह नीर-नैया। मुदा किछु होउ,
हसना तँ हसने भेली। जमाए-रशूलोक विचारमे कोनो घटी-बढ़ी नै। अनुकूले। अनुकूल ई जे
घरक सभ कियो तँ जोटले छी, सभ सबहक तरी-घटी जनिते छी, तखनि माइए-बापक नाआें ने लोक जगबए चाहैए से तँ अछिए, जेहने अपन माए तेहने ने घरोवालीक माए। तेतबे किए,
कुलक्षण-सुलक्षणक परीछा सेहो एकेठाम वृतिए अछि, भलहिं कियो
अनेरूआ आ कियो कुलपूज हुअ। बरसाती समए भेने सिनुरिया काकाकेँ बैसारीमे बढ़ोतरी भऽ
गेल छन्हि। हाटक काजसँ विदा भेला, रस्तामे खजुरिया समधीनक
घर पड़ैत, दुनूकेँ अजमा नेने रहथि। करीब अदहा किलो मीटरक
दूरीमे दुनू गोटेक घर। ओना ई बात सिनुरिया काकाकेँ बूझल जे माघक चद्दरि, भदवरिया छत्ता-लाठी लाइए कऽ घरसँ निकली मुदा गामसँ कनीए हटि हाट, करीब किलो मीटरक दूरीपर। तहूमे जँघियाएल हाट। जँघियाएल ई जे एक दिन अहिना
हाटपर रहथि तखने बरखा शुरू भेलै, पुबरिया हवा सह दैत रहै आ
पुबेसँ बरखो अबैत रहै, जेकरा लोक कातेसँ घुआँ जकाँ देखै। तीमन-तरकारी
कीनि गमछामे बान्हि विदा होइत रहथि आकि बर्खा-पानि अबैत देखलखिन। मनमे एलनि जे
जखनि हाटक काज भाइए गेल तखनि अनेरे किए हाटोकेँ अजबाड़ने रहबै। अनेरे हाट-बजार भरल
रहने जेबीक हेरा-फेरी हएत। तहूमे पँजराक जेबी, एक-दोसरसँ सटल, लोकक जेबीमे हाथ दऽ दियौ, जँ बूझि गेल तँ कहबै, अपना जेबीमे दइ छेलिऐ, अहाँमे चलि गेल। जँ सुतरल तँ
शिकारी भेलौं। नै सुतरल तँ शिकार भेलौं। धोतीक ढट्ठा बान्हि सिनुरिया काका घर दिस
दौगला, घर तक दौगले एला, मुदा बरखाकेँ
पकड़ऽ नै देलखिन। से केलहा अनुभव रहनि, तँए बेसी बिसवास
छेलनि।
अंतमे.........................................................
जइ
दुआरे सिनुरिया काका बात उठौलनि से फेर नै भेलनि। मनमे छन्हि जे एको गोटेसँ पातक
भाँज लगलासँ सभ भाँज जँ नहियोँ तँ बहुत भाँज तँ लगिए जाएत। तेकर कारण भेलनि जे
जहिना कोनो गाछक सिर उखाड़ला पछाति उखाड़ैक सम्भावना बढि जाइए, तहिना भेलनि, मुदा गाछक मुसरा उखड़त आकि नै उखड़त ई तँ प्रश्न अछिए। उखड़ियो सकैए आ
नहियोँ उखड़ि सकैए। ई तँ गाछपर निर्भर करैए। मुदा जिनगीक गाछक मुसरा सिराहेटा नै
जलाहो होइए। सिनुरिया कक्काक मन थकमकेलनि। थकमकाइते पाछू उनटि देखलनि तँ एकटा
मोटगर सोड़ि पकड़ल बूझि पड़लनि। बजला-
“समधीन, नै बुझलौं जे की कहलिऐ- जानियेँ कऽ गरीब
भेलौं?”
खजुरिया
समधीन जानि आ मानिक अरथे ने बुझै छेली। एकेकेँ दुनू बुझै छथि, मुदा
सिनुरिया काका तेहेन बात पुछि रहल छथि जे की कहबनि। धकाइत बजली-
“समधी, ईहो बड़ बतबनौन छथि,
हमरा गाम दिस अहिना लोक बजैए जे जान-मान एके छी।”
ओना
सिनुरिया काका जान-मानमे ओझरए लगला। मुदा मनमे एलनि, जिनगी जाल छी, एक
दिस घुरछी छोड़बै छी दोसर दिस लगि जाइए। आकि नबके बनि जाइए। आब कहू जे अमीर-गरीब जनमाउ
छी आकि बरखाउ? ई केना झाँपल-तोपलमे बूझब? होइ तँ दुनू छइहे, बुढ़ाड़ीमे बजै काल सभ बजैए जे
हमर जिनगीक अमुक समए स्वर्ण काल छल, आ अमुक समए अन्धकार काल।
मुदा केना स्वर्ण काल एबो कएल आ गेबो कएल, से केना बुझबै? जी जाँति बजला-
“समधीन, एहनो तँ समए रहबे ने कएल हएत जे नीक-निकुत
खेबो-पीबो केने हएब आ घरो-दुआर बनौने हएब?”
सिनुरिया
कक्काक बात सुनि खजुरिया समधीनक मनमे खुशी उधकलनि। उधकिते चौअनियाँ मुँह
फुल-फुलेलनि। फुल-फुलाइते बजला-
“समधी, की दिन छल आ की दुनियाँ,
चारूकात हरिहरे देखिऐ। मुदा दिन धराबए तीन नाम।”
खजुरिया
समधीनक बात सुनि सिनुरिया काका फेरि भोथियए लगला। मनमे उठलनि कहू, ई की भेल? एक दिस ‘हरिहरे’ दोसर दिस ‘तीन नाम’ सेहो बाजिए देलनि। मन कहलकनि, जहिना अपनेकेँ पीछराह पुरुख बुझै छी तहिना भरिसक समधीनो पिछराहे छथि। एक
तँ एके पीच्छर केतेकेँ पीछरा खसबैए, तैपर टिकाशन धेने समधीनो...।
लगले मन धक्का मारलकनि। बजला-
“घरक नोन-तेल जारनि-काठीसँ लऽ कऽ लत्ता-कपड़ा अा घर-घरहट करैत हाथ-मुट्ठीमे
केते, सालक पछाति बँचै छेलए?”
सिनुरिया
कक्काक बात सुनि फेर खजुरिया समधीन सुरकुनियाँ मारि बजली-
“समधी, हिनकासँ कोनो लाथ किए करबनि। जहिना ई
पोता-पोतीक बीच जीबै छथि तहिना ने हमहूँ नाति-नातीन संग अही समाजमे जीबै छी। दुनू
गोटे एक बतरिया भेलौं, हम अहाँ जे करबै, जेना चलबै तहिना ने बालो-बच्चा ठेकना कऽ चलतै। जखनि अहूँ बाबा-दादाक
कोरामे छेलौं तही समए ने हमहूँ छेलौं, जखनि दुनू गोरेक
माए-बाबू एकठाम दुनू गोरेकेँ रखि खेलौने हेता तखनि भाइए-बहिनक सम्बन्ध बनौने
हेता किने?”
एक
संग अनेको प्रश्न खजुरिया समधीनक सिनुरिया कक्काक मनमे आबि अँटकि गेलनि। बर्खाक
बुन्नो छोट होइत-होइत छूटि गेल। वादलो टुकड़ी-टुकड़ी होइत छँटए लगल। बीच दोग देने
सुर्जक लाली उगल। लाली उगिते खजुरिया समधीनक मन सेहो ललियए लगलनि। सिनुरिया काका
बजला-
“समधीन, जेतबो दिन हम सभ ललियाएल रहलौं तेतबो दिन
धिया-पुता थोड़बे ललियाएल रहत। तखनि तँ जेतबे दिन जीबै छी तेतबे दिनक ने भागी हेबै।
जाइ छी।”¦६,०९६¦
०४ अक्टुबर २०१४


text:
इन्द्रावती क्याम्पस
इन्द्रावती क्याम्पस नेपालक सिन्धुपाल्चोक जिलाक मेलम्चीमे अवस्थित एक कलेज छी ।[१] ई त्रिभुवन विश्वविद्यालयसँ सम्बन्धन लेनए अछि ।[२] ई जिलाक प्रमुख शैक्षणिक केन्द्रसभमे सँ एक छी । ई नेपालक एक निजी स्रोत आ साधनसँ सञ्चालित सामुदायिक कलेज हो । एकर शाखा बल्खु, काफल आ ताहाचलमे अछि ।
विषय सूचीसभ
सङ्काय[सम्पादन करी]
इन्द्रावती क्याम्पसमे विज्ञान, व्यवस्थापन, मानविकी आ शिक्षा विषयक अध्ययन अध्यापन कराएल जाइत अछि ।
माध्यम[सम्पादन करी]
इन्द्रावती क्याम्पसमे अङ्ग्रेजी भाषा आ नेपाली भाषामे पढ़ाई कराओल जाइत अछि ।


text:
भारत
भारत (अङ्ग्रेजी: Bharat, अङ्ग्रेजी: इन्डिया, अङ्ग्रेजी: India) (आधिकारिक नाम: गणतन्त्र भारत अङ्ग्रेजी: Republic of India) दक्षिण एशियामे अवस्थित भारतीय उपमहाद्वीपक सभसँ पैग देश छी । पूर्ण रूपसँ उत्तरी गोलार्धमे स्थित भारत, भौगोलिक दृष्टिसँ विश्वमे सातम सभसँ पैग आ जनसङ्ख्याक दृष्टिकोणसँ दोसर सभसँ पैग देश छी । भारतक पश्चिममे पाकिस्तान, उत्तर-पूर्वमे चीन, नेपाल आ भुटान, पूर्वमे बंगलादेश आ म्यानमार स्थित अछि । हिन्द महासागरमे एकर दक्षिण पश्चिममे माल्दिभ्स, दक्षिणमे श्रीलंका आ दक्षिण-पूर्वमे इन्डोनेसियासँ भारतक सामुद्रिक सीमा छुबैत अछि । एकर उत्तरक भौतिक सीमा हिमालय पर्वतसँ आ दक्षिणमे हिन्द महासागरसँ छुबैत अछि । पूर्वमे बङ्गालक खाड़ी अछि तथा पश्चिममे अरब सागर अछि ।
प्राचीन सिन्धु घाटी सभ्यता, व्यापार मार्गसभ आ वृहत साम्राज्यसभक विकास-स्थान रहल भारतीय उपमहाद्वीप एकर सांस्कृतिक आ आर्थिक सफलताक लम्बा इतिहासक लेल जानल जाइत रहल अछि । चारि प्रमुख सम्प्रदायसभ: हिन्दू, बौद्ध, जैन आ सिख धर्मसभक एहि ठाम उदय भेल, पारसी, यहुदी, इसाई आ मुस्लिम धर्म प्रथम सहस्राब्दीमे एतय पहुचल आ एतय विविध संस्कृतिकें नव रूप देलक । क्रमिक विजयसभक परिणामस्वरूप ब्रिटिश इस्ट इन्डिया कम्पनी १८हम आ १९अम शताब्दीमे भारतक अधिकतर हिस्सासभकें अपन राज्यमे मिलाए लेलक । सन् १८५७ कऽ विफल विद्रोहक बाद भारतक प्रशासनिक भार ब्रिटिश सरकार अपन उपर लऽ लेलक । ब्रिटिश भारतक रूपमे ब्रिटिश साम्राज्यक प्रमुख अङ्ग भारत, महात्मा गान्धीक नेतृत्वमे एक लम्बा आ मुख्य रूपसँ अहिंसक स्वतन्त्रता सङ्ग्रामक बाद १५ अगस्त १९४७कें आजादी पाबलक । सन् १९५० मे लागू भेल नव संविधानमे एकरा सार्वजनिक वयस्क मताधिकारक आधार पर स्थापित संवैधानिक लोकतान्त्रिक गणतन्त्र घोषित करि देल गेल आ युनाइटेड किङ्गडमक तर्ज पर वेस्टमिनिस्टर शैलीक संसदीय सरकार स्थापित कएल गेल । एक सङ्घीय राष्ट्र, भारतकें २९ राज्य आ ७ सङ्घ शासित प्रदेशसभमे गठित कएल गेल अछि ।
नामोत्पति[सम्पादन करी]
इतिहास[सम्पादन करी]
अर्थतन्त्र[सम्पादन करी]
सन्दर्भ सामग्रीसभ[सम्पादन करी]
- ↑ National Informatics Centre 2005.
- ↑ "Justice R M Lodha sworn in as 41st chief justice of Supreme Court" [न्यायाधीश आर एम लोढ़ा ने सर्वोच्च्य न्यायालये के प्रमुख न्यायाधीश पद की शपथ ली], आईएएनएस (अंग्रेजीमे), न्यूज बिहारप्रभा, अभिगमन तिथि १३ मई २०१४।
बाह्य जडीसभ[सम्पादन करी]


text: महिला सम्पादनथन २०१८ मैथिली विकिपिडियामे उल्लेखनीय महिलासभक लेख तथा पृष्ठसभक अभिवृद्धि करवाक लेल सम्पादन कएल जाएवाला अनलाइन तथा अफलाइन प्रतियोगिता छी । ई प्रतियोगिता मैथिली विकिमिडियन्ससभद्वारा आयोजित नारी सम्मानमे समर्पित मैथिली विकिपिडिया पर तेसर संस्करणक प्रतियोगिता छी जे सन् २०१८ मार्च ०८ सँ मार्च २२ धरि पन्ध्र दिनक लेल आयोजित प्रतियोगिता छी । महिला सम्पादनथन प्रतियोगिताक पहिल संस्करणक आयोजन सन् २०१५ मे कएल गेल छल । ई प्रतियोगिताक मुख्य उद्देश्य मैथिली विकिपिडियामे महिला सहभागिता बढेनाए, मैथिली विकिपिडियामे महिला सम्बन्धित उल्लेखनीय लेखसभ वृद्धि करनाए, मैथिली विकिपिडियाक स्तर अभिवृद्धि करनाए तथा मैथिली विकिपिडियामे मैथिली भाषी प्रयोगकर्तासभके वृद्धि करनाए अछि । ई प्रतियोगिता आयोजनक सफलताक लेल सम्पूर्ण मैथिल भाषी विकिपिडियन्स लोकनि आतुर रहैत अछि । प्रतियोगितामे सभसँ बेसी स्वीकृत लेख निर्माणकर्ताक लेल विशेष पुरस्कार सहित प्रमाण पत्रक व्यस्था कएल गेल अछि ।


text:
चिन्तित करैछ रंग-चिन्ता विभूति आनंद
मनुक्खक भीतर जहिया संस्कृतिक बीजारोपण भेल होएत, निश्चित रूप सँ एहि मे ओ सभटा अभिक्रियाक समाविष्टि भेल हेतैक, जकरा हमरा सभ रंगकर्मक संज्ञा दैत छी। रंगकर्म लोकक भीतर संवेदनाक दीप प्रजव्वलित करैत छैक। ओकरा हृदयस्थलक मध्य उपस्थित मानवताक कोढ़ी केँ भकरार कऽ पुष्पक स्वरूप प्रदान करैत छैक। फेर मैथिली रंगमंच कोना एही सँ फराक भऽ सकैत अछि । औखन मैथिली रंगमंचक वर्तमान स्थिति सँ वरिष्ठ कवी-कथाकार ओ शिक्षाविद विभूति आनंद अप्पन चिंतनक मादे हमरालोकनिक साक्षात्कार करबा रहलनि अछि। पढ़ल जाय।
नाटक थिक पाँचम वेद। रंगमर्च पर आबि ई क्रिया मे अबैए। एहि माध्यम सँ नाटक केँ ओहन लोक लग लऽ जयबाक चेष्टा करै छी, जकरा लग अक्षर ज्ञान नै रहै छै। मुदा आइ स्थिति साफ उलट अछि। आब नाटक करब भऽ गेल अछि- नाट्य कर्म ! एहि कर्मक माध्यम सँ भरिसक ई बुझयबाक चेष्टा करै छी, जेना बुझू जे हम कतेक बूझै छी।
तेँ प्रायः आइ हम हरिमोहन झा, आकि राजकमल चौधरीक नारी पात्र केँ लऽ कऽ रंगमंच पर अबै छी। एहि माध्यमे दशको पुरान सामाजिक स्थिति केँ मंच पर देखबै छी। एकर की प्रयोजन ? एकर कोन तुक ? अपन लेर लागल मुँह देखयबाक की आवश्यकता ? जँ जरूरी अछि तँ ओहि लेर केँ साफ कऽ कऽ प्रस्तुत करू, जेना ‘तित्तिरदाइ‘ (मूल कथा – हरिमोहन झा) मे ई पंक्ति- लेखक कयलनि !
तहिना, यात्रीक ‘पारो‘ एक स्थिति रहै। आब बारह नै, बाइसो वर्ष मे बेटीक निरीह बियाह उचित नै बूझल जाइ छै। तेँ ‘विलाप‘ लऽ कऽ हम समाज केँ की संदेश दऽ रहल छियै ? आइ ‘रूक्मणी हरण‘ देखि कऽ दर्शक अपन जीवन-निर्माण मे की ग्रहण करैए ? हँ, ई सभ महाविद्यालय-विश्वविद्यालय मे पढ़ऽ-पढ़ाबऽ लेल एक नीक विषय भऽ सकैए। समय-संदर्भ लऽ कऽ एहि सभ विषय पर शोध कएल जा सकैए। ओ एक ढ़ग होइतय। एखन तँ ‘रूक्मणी-हरण‘ सँ बेसी जरूरी अछि अन्तर्जातीय विवाह पर प्रकाश देब, ओकर लाभ-हानि देखब, ताहि पर नाटकक माध्यमे विमर्श करब। ओहन संबंध मे सभ अधलाहे छै, सेहो नै छै। तहिना सभ नीके छै सम्पूर्णतः सेहो नै कहल जा सकैए। एहि सभ नजरि सँ नाट्य-लेखन होइतय, तँ एक बात बनितय !
सभ बात सभ केँ नै बूझल रहै छै। कारण सभ सर्वज्ञानी नै होइए। जँ समाज मे घटित भऽ रहल घटना सभ केँ मंचक माध्यमे प्रदर्शित कएल जाए, तँ ओ ताहि सँ लाभान्वित भऽ समाज-सरोकारक दिशा मे बढ़ि सकैए। रंगमंच ओ नाटकक मूल दृष्टियो सएह छलै। एखनो शेष छै, जँ तकरा पकड़ि समेटि सकी। मुदा से भऽ नै रहल अछि।
आइ रंगमंच तकनीकी स्तर पर अधिक सक्रिय अछि। नव-नव शिल्प पर चिन्तन चलि रहल अछि। ताहि चिन्तन पर प्रयोग भऽ रहल अछि। आ ताहि प्रयोग केँ मंच पर आनि प्रदर्शित कएल जा रहल अछि। कुणालक एक नाटक अछि- ‘बिदापत‘। एकर मंचन मे एक संग अनेक शिल्पक प्रयोग कएल गेल। किर्तनिया, बिदेसिया, लोरिक आदि-आदि। एहि ‘मिक्स-भेज‘ शिल्पक माध्यमे हम की कहऽ चाहि रहल छी ? उत्तर सोझ रूप मे इएह ने जे हम एतेक प्रकारक शिल्पक जनतब रखै छी ! रंगमंच केँ काॅकटेल बनयबाक हमरा कोनो औचित्य नै बुझाइए। फेर कहब, जे एहि सभ पर तँ सेमिनार आयोजित कऽ कऽ विमर्श कएल जा सकैए। जेना ‘दशरूपक आ रंग-विधान‘, ‘दशरूपक आ वर्तमान समय मे एकर औचित्य‘ आदि-आदि।
आजुक एहि बहुप्रयोगी नाटक लऽ कऽ गामक रंगमंच पर चढ़ू तँ घाम चूबऽ लागत ! कारण जे सभ ठाम कुणाल, कि किशोर, प्रकाश, कि मुकेश नै रहताह। तखन ? आइ ग्रामीण रंगमंच बहुत तेजी सँ विलुप्त भऽ रहल अछि जकर समर्थ कारण इहो अछि। तथापि ग्रामीण कलाकार चेष्टा करऽ मे नै चूकैए। मुदा परिणाम दुखदे पबैए। दर्शक धीरे-धीरे ससरऽ लगैए। नाटक हुर्र भऽ जाइए। आ कलाकारक मेहनतिक सभ गुड़, गोबर सनक स्थिति केँ प्राप्त कऽ जाइए। कने अधिक आक्रामक भऽ कऽ कही तँ आजुक शहरी रंगमंच एक निश्चित कार्य-योजनाक अन्तर्गत ग्रामीण रंगमंच केँ ग्रास करऽ मे लागल अछि !
असल मे, हालक नाटक सिनेमा-सीरियल जकाँ ततेक ने ग्लैमराइज्ड कऽ देल गेल अछि, जे ओकर सहजता आ निजता समाप्त भेल जा रहल छै। तेँ आइ नाटकक स्वरूप बदलऽ लेल आतुर अछि रंगमंच। एहि प्रसंग एकरत्ती, पाछू लऽ जाय चाहब। एखन रामकथा टीवी पर ‘हाॅटकेक‘ जकाँ बनल अछि। मुदा एकर उत्स निहित छलै रामलीला-मंचन मे। आ जे आइ मुइल सनक स्थिति मे अछि। किएक ? किएक तँ जे ओहि मे ग्लैमर नै छै। आ तेँ रामलीलाक मंचन ओकर मौलिक शिल्प मे नै होएत। होएत, मुदा से लेखन ओ मंचन-स्तर पर, तकनीकी विकास ओ सुधार करैत, आ तकर नाम देल जाएत- ‘सुनू जानकी‘ !
हमरा तँ लगैए, आजुक रंगमंच आजुक कविता सन भेल जाइए, जाहिमे अत्यधिक प्रयोगक कारणे ओ बहुसंख्यक सँ कटि रहल अछि। तेँ प्रायः एखन मैथिलीए नै, समस्त भारतीय रंगमंच प्रयोग-रोग सँ ग्रस्त अछि। किछु समय पूर्व दरभंगा मे ‘सामा-चकेबा‘ मंचित भेल। मंचक अग्रभाग मे किछु बहीन सभ सामा खेलि रहल छलि, आ ठीक ओकर पाछू किछु बहीन गुजराती नृत्य ‘डांडिया‘ करैत तकरा ग्लैमराइज्ड कऽ रहल छलि। देखऽ मे तँ बहुत नीक। अद्भूत। मुदा ई कहू जे नवतूरक प्रेक्षक, वा पुराने, की लऽ कऽ अपन डेरा वा घर घूरल होएत ! अथवा ओकरा अगिला पीढ़ी की बूझि पैघ होएत जे एहने होइ छै मिथिलाक ‘सामा-चकेबा‘ मे नाच ? पहिल गप तँ ई जे सामा-चकेबा कोनो नाच आइटम नै अछि। तेँ ओकर जँ नाट्य-रूप करै छी तँ मौलिकताक संरक्षण करब तँ पहिल कर्तव्य बनैछ। ई प्रयोग तँ बुझू ओहने, जेहन म्यूजिकक संग समदाउनक प्रस्तुति !
आ एहि सभक जड़ि मे छथि
नाटककार। मुदा ओ लोकनि की कऽ रहल छथि, से नै बूझि रहल छी।
नाटक लिखल नै जा रहल अछि। तेँ ग्रामीण रंगमंच हकर पेलि रहल अछि। घूमि फीरिकऽ वएह
भफाइत चाहक जिनगी तँ ओकरा आंगनक बारहमासा ! काठक लोक, तँ वाह रे हम आ वाह रे हमर नाटक ! सर्वाधिक मिस्टर नीलो काका, लौंगिया मिरचाइ, बड़का साहेब। स्पष्ट
अछि जे नाटक लिखल नै जा रहल अछि। मुदा से ई स्थिति गामे नै, शहरोक अछि।
एकर कारण की ?
तँ हमरा जनैत एकर एकमात्र कारण अछि नाटककारक वैकल्य। आजुक समय मे ओकर महत्वक क्षरण भेल अछि। भऽ रहल अछि। बहुत तेजी सँ। सुधांशु शेखर चौधरी ता जिनगी एकर प्रमुखता लेल लड़ैत रहि गेलाह। मुदा, स्थिति बिगड़ैत चल गेल। हमरा लगैए, आइ रंगमंच अपन माटि छोड़ि रहल अछि। नाटककार गौण भऽ गेल अछि। निर्देशक ओकरो अधिकार क्षेत्र मे प्रवेश कऽ गेल छै। ओ सिनेमा सीरियल सँ ढूसि लड़ैत ओकरे ग्लैमर मे स्वयं केँ समौने जा रहल अछि- बुद्धिवाद सँ दीपित होइत।
तेँ हमरा बेर-बेर होइत रहैए जे आखिर हम कतऽ जा रहल छी ? एक दिस प्रयोग तँ दोसर दिस ओकर अस्तित्व संकट। एक दिस नाट्य-लेखनक दारिद्रय, तँ दोसर दिस नाटककारक महत्वहीनता। आजुक समय मे नाटककार रंगमंचक प्रमुख अंग नै भऽ कऽ उपांग सनक स्थिति मे आबि गेल अछि। तेँ ई धर्मसंकटक स्थिति बनि आयल अछि ओकरा (नाटककार) लेल, जे अहाँ आत्मसमर्पण करै छी निर्देशकक समक्ष, तँ ठीक नै तँ लिखि-लिखि ढ़ेर करैत रहू ! एहि प्रसंग हम पुनः ‘रूक्मणि हरण‘ (गोविन्द झा)क संग-संग ‘देह पर कोठी खसा दिअ‘ (महेन्द्र मलंगिया)क चर्च करऽ चाहब, जकर मुद्रित रूप उपलब्ध अछि। मुदा मंचित-रूप से नै रहि गेल अछि। किएक ? तँ तकर कारकक बेर-बेर उल्लेख करब पुनरिक्ति दोष भऽ जायत। अस्तु ।
अपन एहि रंग चिन्तनक उपसंहार लिखैत दू गोट घटनाक उल्लेख करऽ चाहब। एक बेर मोन पड़ैए, जहिया पटनाक अपन रंगमंच ‘भंगिमा‘ मे सक्रिय रही, ललितक ‘पृथ्वीपुत्र‘ उपन्यास केँ रंगमंच पर आनबाक इच्छा जागल। कथाकार अशोक तकर नाट्य रूपान्तरण कएलनि। कुणाल मुदा एकर निर्देशन करबा सँ मुकरि गेलाह। कहलनि, एहि मे सँ बिजली आ कलपू मिसरक प्रेम-प्रसंग केँ हटा कऽ मंचन करब। हम कहलियनि- ई प्रसंग एहि कथानकक आत्मा छियै। मुदा ओ नै मानलनि। अपन तर्क देलनि। आ नाटक असफल होएबाक संभावना देखौलनि। मुदा पृथ्वीपुत्रक मंचन निर्देनक पैंच लऽ कऽ भेल आ सफल रहल। अशोकक नाट्य रूपक अनुरूप। मुदा परिणाम दूरगामी की भेल ! कुणाल तँ निर्देशक (आब तँ चर्चित) बनले रहि गेलाह, एकटा जन्म लैत नाटककारक भूर्ण हत्या भऽ गेल।
नाटक पर निर्देशकीय वर्चस्वक एक दोसर घटना अछि ‘मैलोरंग‘ दिल्लीक एक नाटक सँ संबंधित। ओकर एक नाटक ‘मैथिल नारि : चारि रंग‘ मधुबनीक मिथिला रंग महोत्सव मे देखने रही। ओहि मे प्रतीक रूप मे हरियरकी ओढ़नी केँ गोल-गोल कऽ कऽ ‘ललका पाग‘ (राजकमलक कथा) रूप मे नायिका द्वारा नायकक माथ पर धऽ देल गेलै। नाटक देखैत महेन्द्र मलंगिया केँ कहलियनि- ‘भाइ, एतऽ कलाकार सँ एक पैघ गलती भऽ गेलै ! ओकरा हरियर नै लाल ओढ़नीक पाग बनयबाक चाहै छलै !‘
मुदा ओ तकर तुरंत प्रतिवाद कएलनि- ‘नै ऐ मे कलाकारक सही छै। ओकर कोनो गलती नै छै‘ !
– ‘किए ?’ हम प्रतिप्रश्न कएलियनि। कहलनि- ‘तों नै बुझबहक ! तों रंगमंच सँ कटि गेल छऽ।‘
-‘माने ?’ हम पुनः प्रश्न कएलियनि।
-‘एकर निर्देशन देशक एक पैघ निर्देशक कएने छथि।‘
– केँ ?
-‘देवेन्द्रराज अंकुर !‘
तकर बाद हमरा किछु नै कहबाक छल। एखनो किछु कहबाक स्थिति मे नै छी। बस, एक्केटा चिन्ता खएने जा रहल अछि जे जेना-जेना ई समय वैश्विक भेल जा रहल अछि, स्वपरिचितिक खतरा तहिना-तहिना बढ़ल जा रहल अछि। मनुखक सोच आ स्वभाव मे परिवर्तन तेँ, बहुत तेजी सँ भऽ रहल अछि। आ जे कतौ ने कतौ सही नै भऽ रहल अछि।
[ नाटककार ओ कलाकार शैलेन्द्र आनंद तथा हीरेन्द्र कुमार झाक संग विमर्शोपरान्त तैयार आलेख]
विभूति आनंद मैथिलीक प्रख्यात कवी-कथाकार छथि। कथासंग्रह ‘काठ’ लेल साहित्य अकादेमी पुरस्कार प्राप्त । छात्र जीवनमे आंदोलन। कतिपय पत्र-पत्रिकाक संपादन। अभिनय। कथा , कविता , नाटक , उपन्यास , आलोचना , बाल कविता , लप्रेक, चरिपतिया आ अन्य-अन्य विधा मे लेखन। दर्जनो भरि सँ बेसी पुस्तकक प्रकाशन आ लम- सम ततबे अप्रकाशित सेहो। 9472234496 पर सम्पर्कक सम्भावना।


text:
सिन्धुली जिला
सिन्धुली नेपालक मध्यमाञ्चल विकास क्षेत्र, जनकपुर अञ्चलमे अवस्थित एक जिला छी। ई जिला नेपालक भित्री मधेसमे अवस्थित अछि। राजधानीसँ नवनिर्मित बिपी राजमार्गक बाट भऽ ई जिला पहुँचैमे १८५ किलोमिटर यात्रा करै पडैत अछि।
विषय सूचीसभ
भौगोलिक अवस्थिति[सम्पादन करी]
- अक्षांस:-२६ डिग्री ५५" सँ २७ डिग्री २२" उत्तर
- देशान्तर:- ८५ डिग्री १५" सँ ८६ डिग्री २५" पूर्व
- कुल क्षेत्रफल:- २,४९१ वर्ग किलोमिटर
- सबसँ उँच स्थान:- १२१८ मिटर मझुवा गाविस
- सबसँ निचुलका स्थान:- ६१५ मिटर दुधौली नगरपालिका
जिलाक सिमान[सम्पादन करी]
- पूर्व- उदयपुर आ सिराहा,
- पश्चिम- रौतहट, रौतहट आ काभ्रेपलाञ्चोक,
- उत्तर- रामेछाप आ ओखलढुङ्गा,
- दक्षिण- सर्लाही, महोत्तरी आ धनुषा
जिलागत निर्वाचन क्षेत्र अन्तर्गत सिन्धुली जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सिन्धुली जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
सौभाग्य हमर कि जन्म मिलल एहि पावन मिथिला धाम मे
विश्व प्रसिद्ध कवि कोकिल ओ विद्यापति जीक गाम मे
पान मखान जहां केर शोभा
शक्ति अछि मिथिला नाम मे
स्वर्ग सनक आनंद मिलैए अपन मिथिला धाम मे
पुछु प्रवासी पाहुन सब सं अहां सबहक की हाल छी
हम मां मिथिला केर लाल छी
मां जानकीक जहां जन्मभूमि छनि
जहां मंडन मिश्रक कर्मभूमि छनि
जहां उगना बनि क' महादेव साक्षात उतरि क' आबि गेलनि
वएह मिथिला श्रीरामचन्द्र जीक सासुर केर नाम भेलनि
पागक शोभा माथ पर चमकै, हम लागै लाले लाल छी
हम मां मिथिला केर लाल छी
मिथिला कें सब नवतुरिया देखू दिल्ली बंबई गेल अछि
मोन मे मिथिला रहितो सबकेओ किए प्रवासी भेल अछि
मां मिथिला केर नाम कें देखू विश्व पटल पर चमकि रहल
शिक्षा केर बाग मे देखू फूल बनि क' मैथिल गमकि रहल
मां मिथिला कें विश्व पटल पर देखिते हम नेहाल छी
हम मां मिथिला केर लाल छी
हम एक दोसर सं जरब किए
हम झंझट एहन करब किए
लेकिन देखू सब जरि रहल
अपने मे मैथिल लड़ि रहल
मैथिल-मैथिल सं झगड़ि रहल, बस एतबे देखि बेहाल छी
हम मां मिथिला केर लाल छी
— उज्ज्वल कुमार झा


text:
चाणक्य
चाणक्य या कौटिल्य (लगभग ईपू ३७०–२८३) एक भारतिय शिक्षक, दार्शनिक आर महान सम्राट चन्द्रगुप्त मौर्य के सल्लाहकार छल । हुन्कर नदवन्शके नाश करलखिन आर चन्द्रगुप्त मौर्यके राजा बनेलखिन । हुन्कर राजनीति आर कूटनीतिके साक्षात् मूर्ति छलाह। हुन्का द्वारा अर्थशास्त्र राजनीति, अर्थनीति, कृषि, समाजनीति आधाके महान ग्रन्थसभक रचना कएल गेल छल । चाण्क्य भारतके एकटा सुदृढ़ आ केन्द्रीकृत शासन प्रदान कएलन्हि, जकर अनुभव भारतवासीके पूर्वमे नहि छलन्हि। चाणक्यक जीवन आ वन्श विषयक सूचना अप्रामाणिक अछि। चाणक्यक आन नाम सभ सेहो अछि। जेना कौटिल्य, विष्णुगुप्त, वात्स्यायन, मालांग, द्रामिल, पाक्षिल, स्वामी आ आंगुल। विष्णुगुप्त नाम कामन्दक केर नीतिसार, विशाखादत्तक मुद्राराक्षस आ दन्डीक दशकुमारचरितमे भेटैत अछि। अर्थशास्त्रक समापनमे सेहो इ चर्चा अछि जे नन्द राजासँ भूमिके उद्धार केनिहार विष्णुगुप्त द्वारा अर्थशास्त्रक रचना भेल। अर्थशास्त्रक सभटा अध्यायक समापनमे एकर रचयिताक रूपमे कौटिल्यक वर्णन अछि। जैन भिक्षु हेमचन्द्र हिन्का चणकक पुत्र कहैत छथि। अर्थशास्त्रमे उल्लिखित अछि जे कौटिल्य कुटाल गोत्रमे उत्पन्न भेलाह। पन्द्रहम अधिकरणमे कौटिल्य अपनाके ब्राह्मण कहैत छथि। कौटिल्य गोत्रक नाम, विष्णुगुप्त व्यक्तिगत नाम आ चाणक्य वन्शगत नाम बुझना जाइत अछि। धर्म आ विधिक क्षेत्रमे कौटिल्यक अर्थशास्त्र आ याज्ञवल्क्य स्मृतिमे बड्ड समानत अछि जे चाणक्यक मिथिलावासी होयबाक प्रमाण अछि। अर्थशास्त्रमे(१.६ विनयाधिकारिके प्रथमाधिकरणे षडोऽध्यायः इन्द्रियजये अरिषड्वर्गत्यागः) कराल जनक केर पतनक सेहो चर्चा अछि । तद्विरुद्धवृत्तिरवश्येन्द्रियश्चातुरन्तोऽपि राजा सद्यो विनश्यति- यथा दाण्डक्यो नाम भोजः कामाद् ब्राह्मण कन्यायमभिमन्यमानः सबन्धराष्ट्रो विननाश करालश्च वैदेहः,... । अर्थशास्त्रमे १५ टा अधिकरण अछि । सभ अधिकरण केर विभाजन प्रकरणमे भेल अछि ।
कौटिल्यक राज्य संब्धी विचार सप्तांग सिद्धांतमे अछि।स्वामी, अमात्य, राष्ट्र, दुर्ग, कोष, दंड आऽ मित्र केर रूपमे राज्यक सातटा अंग अछि। कऊतिल्यक संप्रभुता सिद्धांतमे राज्यक प्राशसनिक विभा वा तीर्थक चर्च अछि- ई १८ ट अछि। १.मंत्री२.पुरोहित३.सेनापति४.युवराज५.दौवारिक६.अंतर्वांशिक७.प्रशास्त्र८.संहर्त्ता९.सन्निधात्रा१०.प्रदेष्टा११.नअयक१२.पौर व्यावहारिक१३.कर्मांतिक१४.मंत्रिपरिषदाध्यक्ष१५,.दंडपाल१६.दुर्गपाल१७.अंतर्पाल१८.आत्विक। विधिक चरिटा श्रोत अछि- धर्म, व्यवहार, चरित्र आऽ राजशासन । कौटिल्यक अतरराज्य सम्बन्ध केर सिद्धान्त मण्डल सिद्धान्त केर नामसँ प्रतिपादित अछि । विजिगीषु राजा- विजय केर इच्छा बला राजा- केर चारू कात अरिप्रकृति राजा आऽ अरिप्रकृति राजाक सीमा पर निम्न प्रकृति राजा रहैत छथि। विजुगीषु राजाक सोझाँ मित्र, अरिमित्र, मित्र-मित्र आऽ अरिमित्र-मित्र रहैत छथि आऽ पाछाँ पार्ष्णिग्राह९फीठक शत्रु), आक्रन्द (पीठक मित्र), पार्ष्णिग्राहासार (फार्ष्णिग्राहक मित्र) आऽ अक्रंदसार (आक्रन्द मित्र) रहैत छथि।
विजिगीषुक षाड्गुण्य सिद्धान्त अछि, सन्धि, विग्रह, यान, आसन, सन्श्रय आऽ द्वैधीभाव। कऊटिल्यक अर्थशास्त्रक प्रथम अधिकरणक पन्द्रहम अध्यायमे दूत आ गुप्तचर व्यवस्थाक वर्णन अछि । भारतीय शिलालेखसँ पता चलैत अछि जे चन्द्रगुप्त मौर्य ३२१ ई.पू. मे आऽ अशोकवर्द्धन २९६ ई.पू. मे राजा बललाह। तदनुसार अर्थशास्त्रक रचना ३२१ ई.पू आऽ २९६ ई.पू. केर बीच भेल सिद्ध होइत अछि।
सन्दर्भ[सम्पादन करी]
- ↑ Helmuth von Glasenapp (१ जनवरी १९९९), Jainism, Motilal Banarsidass Publ., पृ: ४२, आइएसबिएन 978-81-208-1376-2, अभिगमन तिथि २१ मई २०१३।


text:
ज्योतिर्लिङ्ग
हिन्दू धर्ममे पुराणसभक अनुसार शिवजी जतेक-जतेक स्वयं प्रकट भेल उक्त बाह्र स्थानमे अवस्थित शिवलिङ्गके ज्योतिर्लिङ्गक रूपमे पूजा कएल जाएत अछि ।[१] नेपाली बृहत् शब्दकोशमे ज्योतिर्लिङ्गके सत्ययुगमे इजोत करै छल से विश्वास कएल गएल शिवजीक बाह्र लिङ्ग कहि लिखल छल ।
- सौराष्ट्र प्रदेशमे, श्रीसोमनाथ,
- श्रीशैलमे श्रीमल्लिकार्जुन,
- उज्जयिनी (उज्जैन)मे श्रीमहाकाल,
- ॐकारेश्वर अथवा अमलेश्वर ,
- परलीमे वैद्यनाथ,
- डाकिनी नामक स्थानमे श्रीभीमशङ्कर,
- सेतुबन्धमे श्री रामेश्वर,
- दारुकावनमे श्रीनागेश्वर,
- वाराणसी (काशी)मे श्री विश्वनाथ,
- गौतमी (गोदावरी)क तटमे श्री त्र्यम्बकेश्वर,
- हिमालय केदारखण्डमे श्रीकेदारनाथ
- शिवालयमे श्रीघुश्मेश्वर।
हिन्दू मान्यता अनुसार जे कोई मानव प्रतिदिन भोर तथा साँझक समयमे ई बाह्र ज्योतिर्लिङ्गसभक नाम लेवत, ओकर सात जन्मक पाप ई लिङ्गसभक स्मरण मात्रसँ सेहो मेटाएत ।
विषय सूचीसभ
स्थलसभ[सम्पादन करी]
१२ ज्योतिर्लिङ्गक नाम शिव पुराण अनुसार (शतरुद्र संहिता,अध्याय ४२/२-४)।
बाह् ज्योतिर्लिङ्ग आ बाह्र राशि बीचक सम्बन्ध[सम्पादन करी]
मेष सोमनाथ, वृष श्रीशैल, मिथुन महाकाल, कर्क अमलेश्वर, सिंह वैद्यनाथ, कन्या भीमशंकर, तुला रामेश, वृश्चिक नागेश, धनु विश्वेशं, मकर त्र्यम्बकं, कुम्भ केदार तथा मीन घृष्णेशं
सन्दर्भ सामग्रीसभ[सम्पादन करी]
- ↑ "बारह ज्योतिर्लिङ्ग, एक यात्रा", संस्थानको आधिकारिक वेबसाइट।
|accessyear=प्यारामिटर नै ग्रहण केलक (सहायता);
|accessmonthday=प्यारामिटर नै ग्रहण केलक (सहायता)


text:
कलकत्ता : मैथिल युवा सामाजिक विकास मंच द्वारा 15 फरवरीकें कार्यक्रम आयोजित भेल जाहिमे मैथिली पत्रिका कर्णामृत केर संपादक राजनन्दन लाल दास मुख्य अतिथिक रूपमे उपस्थित छलाह. एहि अवसरपर नबोनारायण मिश्र, मिथिलेश कुमार झा, जुगल किशोर झा, सुबिमल वर्मा, अशोक कुमार झा आदि उपस्थित छलाह.
संस्था केर अध्यक्ष प्रेम नारायण झा जनओलनि जे प्राथमिकसं हाइस्कूलकेर छात्र लोकनि लेल क्विज प्रतियोगिता केर आयोजन कएल गेल छल. संगहि विद्यापतिक प्रचार-प्रसार हेतु हुनक भराएल फोटो सेहो वितरित कएल गेल. मैथिली-मिथिलाक प्रचार-प्रसार लेल मंच सक्रिय रहल अछि.
ज्ञात हो जे मंच उत्तराखंड त्रासदीमे सेहो लोकक मदति लेल राशि ओ वस्त्र पठओने छल. एकर संगहि संस्था एम्बुलेंस सेवा सेहो परिचालित रखने अछि.
(रिपोर्ट : मिथिमीडिया ब्यूरो)


text:
हे यौ श्रीमान,
जे जे लिखै छै से लिख' ने दियौ!
कवि, लेखक कोनो बड़द नहि ने छै जे जिमहर हाँकि देतै, हँका जेतै. बेसी सँ बेसी आइ धरि जे मैथिली मे होइत रहल अछि सएह अपने क' सकैत छी, अपन लगुआ-भगुआ कें सरकारी गोष्ठी मे बजबैत छी. सभटा सम्मान, पुरस्कार गोल-गोलैसी सँ हँसोथति छी.
मुदा ई जघन्य काज जे अहाँ लोकनि प्रारंभ केलहुँ अछि ताहि सँ एकटा निराशा आ हतोत्साहक वातावरण बनेबाक जे एकटा अभियान आरंभ भेल अछि, बन्न करू!
ई नै बुझियौ जे हमहीं छी एहि संसार मे.
अहाँ जाहि लेल छी से हँसोथि रहल छी, हँसोथू.
मुदा मोन राखब माटि पर काज कर'बला कें जनताक तागति छै. किएक त' ओ जनताक बात लिखै छै!
जे केओ सुच्चा साहित्य लेखन मे छी, कोन मे दुबकल छी. एहि गिरोहबन्दी सँ आक्रान्त छी.
चिन्ता नहि करू सभक हिसाब छै लोक लग, समाज कखनो कृतघ्न नहि होइछ!
— दिलीप कुमार झा
#टिप्पणी


text:
2122-1222-2222-2122
-
गजल
Wednesday, May 30, 2018की कहू मोनमे किछु फूराइत नै अछि आइ काइलओकरा छोड़ि केओ सोहाइत नै अछि आइ काइलमोहिनी रूप ओकर केलक नैना पर कोन जादूचेहरा आब दोसर देखाइत नै अछि आइ काइलनेह जहियासँ भेलै हेरा रहलै सुधि बुधि दिनोदिनबात दुनियाक कोनो सोचाइत नै अछि आइ काइलशब्द जे छल हमर लग पातीमे लिखि सब खर्च केलौंभाव मोनक गजलमे बहराइत नै अछि आइ काइलसंग जिनगीक कुन्दन चाही ओकर सातो जनम धरिनिन्नमे आँखि आरो सपनाइत नै अछि आइ काइल
2122-1222-2222-2122© कुन्दन कुमार कर्ण
Labels: गजल | | Email This BlogThis! Share to Twitter Share to Facebook |


text:
भैरव लाल दास
पटना । आइ-काल्हि बिहार मे ‘पुल’ क बहुत चर्चा अछि । दीघा पुल, बिदुपुर पुल क बीच मे महात्मा गांधी सेतु क चर्चा सेहो खूब भ रहल अछि । गैमन इंडिया द्वारा एहि पुल कए बनाउल गेल छल आ 1982 मे निर्माण पूर्ण भेला स पूर्वहि एकर उद्घाटन भेल । एहि कारण स इ पुल अपन जन्म क समय स ल कए आइ धरि कहियो पूर्ण स्वस्थ नहि रहल । एकर भाग्य मे रोग जन्म स जुडल रहल आ जेना जेना दबाई भेल तेना तेना बीमारी बढैत गेल। आइ इ पुल मरनासन्न अछि। देखल जाय त एहि पुल कए जन्म क इतिहास सेहो काफी रोचक अछि। आम तौर पर लोक राज्य सभा आ विधान परिषद् क उपयोगिता पर हरदम प्रश्न चिह्न लगबैत रहैत छथि, मुदा अपन कालखंड मे एशिया क सबस पैघ पुलक प्रस्ताव बिहार विधान परिषद मे पहिल बेर आयल। विधान परिषद् क एकटा सदस्य छलाह रामविलास शर्मा। धुन क एहन पक्का जे कहल नहि जाये। ओ एतिहासिक दिन छल जाहिया हुनकर माध्यम स पेश गैर सरकारी प्रस्ताव क बाद एहि पुल क चर्चा आरंभ भेल। विधानसभा एहि चर्चा स अनभिग्य छल। ओहि समय मे राज्य मे एतबा टका नहि छल आ केंद्र सरकार कए सेहो एहन पैघ काज करबा लेल टका क व्यवस्था देखए पडैत छल। राम विलास शर्मा पुल निर्माण क ‘समन्वयक’ बनाउल गेलाह आ ओ अपन भूमिका बखूबी निभा गेलाह। बिहार मे आधारभूत संरचना निर्माण क इतिहास क इ सबस रोचक पन्ना कहल जाइत अछि। श्री शर्मा कए जखन बिहार सरकार साफ तौर पर कहि देलक जे टका क अभाव मे ओ एहि महासेतुक निर्माण नहि करा सकैत अछि आ भारत सरकार सेहो अपन हाथ ठार क देलक अछि त श्री शर्मा तत्कालीन प्रधानमंत्री इंदिरा गांधी क दरबार मे जेबा लेल रेल टिकट कटा लेलथि। ओ दिल्ली पहुंच इंदिरा दरबार मे जेबा लेल हुनकर पी.ए. स समय मंगलथि। एहि स पूर्व सेहो ओ इंदिरा गांधी स एहि पुल पर वार्ता क चुकल छलाह, मुदा इ भेंट एतिहासिक छल। कारण छल शर्मा जी आहि दिन इंदिरा गांधी स भेंट करबा लेल पहुंचलाह जहिया देश मे ओ इमरजेंसी क घोषणा करबा लेल तैयार भ रहल छलीह। पूरा दरबार तनाव मे छल आ एहि बीच शर्माजी- मैडम स भेंट करबा लेल पहुंच गेलाह। दरबारी सब कए शर्मा जी क मसला सुनि जेना सांप सूंघ गेल छल। थोडे काल त एहि उहापोह मे बीतल जे के जायत मैडम स इ कहबा लेल? शर्माजी कए स्थिति क जानकारी देल गेल, मुदा शर्माजी कए आपातकाल स कोन मतलब हुनका त गंगा पर पुल बेसी जरुरी बुझाइत छल। हुनका बिहार मे पुल चाहैत छल, बाकी स कोनो मतलब नहि। अंत मे अधिकारी हुनका मैडम तक जेबाक अनुमति द देलक। शर्माजी आपातकाल लगबा स ठीक पहिने इंदिरा क दरबार मे मसला ल पहुंच गेलाह आ हुनका स एकर बाधा दूर करबाक अनुरोध केलथि। इंदिरा गांधी सेहो श्री शर्मा एहि संकल्प स बहुत प्रभावित भेलीह। इंदिरा स भेंट क जखन ओ बाहर एलाह त हुनकर चेहरा देखि दरबारी सब भौंचक छल। हुनकर चेहरा खुशी स मुस्की मारि रहल छल। पूछला पर कहलथि जे मैडम केवल टकाक प्रबंधन करबाक आश्वासन नहि देलथि अछि,बल्कि स्वयं वित्त सचिव कए फोन क टकाक व्यवस्था तत्काल करबा लेल कहि देलथि अछि। एहि भेंटक बाद पुल निर्माण मे राशि बाधा फेर कहियो उत्पन्न नहि भेल। पुल चालू भेल आ पैघ-पैघ नाम एकर निर्माण स जुडि गेल, मुदा एक व्यक्ति एकटा राज्य कए बहुत किछु द सकैत अछि, इ शर्माजी क गांधी सेतु प्रकरण स बुझल आ सीखल जा सकैत अछि। यदि व्यक्ति ठान लेलक, यदि व्यक्ति मे जुनून हो त समाज कए किछु देबा लेल नहि त ओकरा कुर्सी चाही आ नहि दौलत। दुख होइत अछि जे आइ जखन केन्द्र सरकार आ राज्य सरकार एहि पुल क पाया तक दुरुस्त नहि करवा पाबि रहल अछि, त एतबा पाया कए ठार करबाक जिद रखनिहार शर्मा जी सन व्यक्ति आइ कतहु ठार नहि छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
Please Enter Your Facebook App ID. Required for FB Comments. Click here for FB Comments Settings page


text:
एहि के संग भास्कर के डिजाइनर... हिंदी कंप्यूटर ऑपरेटर आओर प्रूफ रीडर सेहो चाही.
अगर अहां देश के प्रमुख मीडिया ग्रुप भास्कर सं जुड़य चाहैत छी तं
अपन रिज्यूमे...बॉयोडाटा के संग 500-600 शब्द मे कोनो विषय पर एकटा लेख आओर अपन एकटा फोटो हिनका पास भेज दिऔ.
अगर डाक सं भेजब तं ओ ए-4 साइज कागज पर साफ -साफ लिखल या टाइप कएल गेल होए. बिना लेख के अहांक आवेदन स्वीकार नहि कएल जाएत.
डाक या ईमेल मे जेहि पोस्ट के लेल अप्लाई करि रहल छी ओकर जिक्र जरूर होबाक चाही. डाक या ईमेल कोनो एकहि सं अप्लाई करब.
ईमेल सं भेजब तं लेख आओर रिज्यूमे एमएस वर्ड मे होबाक चाही.
ईमेल अछि- dainikbhaskar.resumes@gmail.com
डाक सं भेजब तं पता अछि-
मैग्जीन डिवीजन, अहा! जिंदगी, दैनिक भास्कर परिसर
10, जवाहर लाल नेहरु मार्ग, मालवीय नगर
जयपुर- 302 015 राजस्थान


text:
यार्सा गुम्बा
यार्सा गुम्बा एक बहुमुल्य जडिबुटि छी। लामा भाषाम यार्साक अर्थ आधाजीव आ गुम्बाक अर्थ आधा गाछ वा बुटी (हर्बस्भ) होएत अछि। विश्वम अखन धरि Cordyceps वर्गक ढुसीसभ (sac fungus)क ६८०सँ बेसी प्रजातीसभ भेटल अछि। ई मध्य सबैसँ परिचित ढुसी यार्चागुम्बाके अंग्रेजीम Caterpillar fungus कहैत अछि । एकर बैज्ञानिक नाम Cordyceps Sinensis छी । ल्याटीन शब्दसभ cord "club", ceps "head" आर चिनीयाँ अर्थम sinensis सँग एकर वैज्ञानिक नाम Cordyceps Sinensis राखल गेल अछि। यार्सागुम्बा नेपाल आर तिब्बतक हिमाली भागम भेटवाला एक प्रकारक बहुमुल्य जडीबुटी छी । ई समुन्द्र सतहसँ ३,००० मीटर सँ ६,००० मीटरक उचाईम भेटल जाएत अछि । एकरा तिब्बती भाषाम यार्साकुन्भु तथा यार्सागुन्बु कहैत अछि । जहिमे 'यार'क अर्थ बर्षा,'सा'क अर्थ घाँस आर 'कुन्भु'क अर्थ हिउँ किरा अर्थात बर्षाम घाँस आर हिउँदम किरा सेहो बुझल जायेत अछि । यार्सागुम्बा एक प्रकारक झुसिलकिराक माथसँ ढुसीसे बनैत अछि । हिमाली भेगम हिउँद खतम भेलाक बाध बैशाख सँ हिउँ पगलेत अछि आ बिरुवासभम फूल शुरु होएत अछि , ओही समयम पुतलीसभ फुल दैत अछि । सोहि पुतलिक लार्भा अवस्थाम रहल झुसिलकिरा जमीन नीचा जाएत अछि आर उक्त झुसिलकिराक माथम ढुसी होएत अछि । एकर जमीन माथिक ढुसी च्याउ खैर रंगक आर जमीनम भेल भाग पियर रंगक होएत अछि । जमीनमे भेल भाग ४ मि. मि. मोट आर ४ से. मि. जेहन लम्बा तथा उपरका भाग महिन ५-६ से. मि. जेहन लम्बा होएत अछि ।
विषय सूचीसभ
उपयोग[सम्पादन करी]
विश्वमा १००, चीनमा २१, भारतमा ७ आर नेपालमा २ प्रजातिक यार्सा गुम्बा पावल जाएत अछि । एकरा यौन शक्ति बर्धक आर सर्वगुण सम्पन्न टनिकको रूपम लेल जाएत अछि । पुरुष नपुंसकता आर अजीर्ण अपचमा स्थानीय मुर्गाक मासुम आर मृगौलाक रोगम सुँगरक मासुम एकरा मिलाक खाइत अछि । खोकी, दम, क्षयरोग, अनिद्रामे एकरा चिनिया औषधी विधि अनुसार सेवन करल जायेत अछि । बीर्यम शुक्राणुक संख्या बढावैल आर शुक्राणुक स्वस्थ्य राख्नम अण्ड आर डिम्बाशयक खराबी कमलपित्त जन्डिसम ई उपयोगी देखल गेल अछि । स्नायु सम्बन्धी रोग अनिद्रा मांशपेसीक दुखाई श्वासप्रश्वास सम्बन्धी रोगम कोलेष्ट्रोल घटावम रोग प्रतिरोधक क्षमता बढावल ई उपयोगी होएत अछि । हाल यार्सागुम्बाक चामल, चिया आदिम मिसावट बजारम बिक्री वितरण करैत अछि ।
नेपालक हिमाली भेगम भेटऽ वाला यार्सा गुम्वा प्रकृतिक अनुपम उपहार छी । यार्सागुम्वा सन् २००१ धरि व्यपारिक प्रयोजनम नै छल आर मुल्य सेहो नै छल। अखन् एकर मुल्य प्रति किलो दुई लाख तक तोकल गेल अछि । अत्यन्त महङ्ग मुल्यम बिक्री होववाला यार्सा गुम्बा नेपालम येल्लो लिभिङ गोल्ड (अंग्रेजी:Yellow Living Gold) क रुपमा समेत पहिचान दै लागल अछि।[२]
सन्दर्भ सामग्रीसभ[सम्पादन करी]
- ↑ "Ophiocordyceps sinensis (Berk.) G.H. Sung, J.M. Sung, Hywel-Jones & Spatafora 2007", MycoBank, International Mycological Association, अभिगमन तिथि २०११-०७-१९।
- ↑ नेपाल परिचय/नेपाल सरकार,सूचना तथा सञ्चार मन्त्रालय सूचाना विभाग


text:
लेखनाथ नगरपालिका
लेखनाथ नेपालक पश्चिमाञ्चल विकास क्षेत्रक गण्डकी अञ्चल, कास्की जिलाम अवस्थित नगरपालिका छी। पोखरा उपत्यकाको, पोखरा नगरक पूर्व दिशाम रहल लेखनाथ नगर कास्की जिला मे अछि। सात तालक शहरक नाम सँ परिचित लेखनाथमा बेगनास ताल,रुपा ताल,मैदी ताल,दिपाङ ताल, खास्टे ताल तालसभ रहल अछि द्रुततर रूपम जनसंख्या बढ रहल लेखनाथ पोखराक आवासीय क्षेत्रक रूपमा विकास भेल ज रहल अछि। हाल मात्र समुदायक पहलम निक अस्पताल निर्माण भेल अछि तहिना शिक्षक लेल क्याम्पस तथा विद्यालयसभ सेहो लेखनाथमा नगरम रहल अछि। लेखनाथमा नगरम लगभग ५४ हजार लोग बसोबास करैत अछि। लेखनाथ नगरक टेलीफोन कोड नम्बर ०६१ छी।
विषय सूचीसभ
इतिहास[सम्पादन करी]
कवि शिरोमणि लेखनाथ पौड्यालक जन्मस्थल अहि नगरपालिकाक अर्घौ अर्चलेम भेल रहे नेपाल अधिराज्यम साहित्यिक श्रष्टाम नामसँ गठित एक मात्र नगरपालिका छी, लेखनाथ नगरपालिका । ई नगरक सात तालक बगैंचा सहर सेहो अछि। कास्की जिलाक तत्कालीन राखी, लेखनाथ, शिशुवा आर वेगनास गाविसके मिलाक २०५३ साल माघ १८ गते घोषणा भेल छल। नेपाल सरकार मन्त्री परिषदको २०७१ मंसिर १६ गतेको तत्कालीन भरतपोखरी गा.वि.स. यस नगरपालिकामा समाहितसँ भेल छल | विसं ०५३ सालमा नगरपालिका घोषणा भेल पश्चात एक वर्ष बाद भेल नगरपालिकाक निर्वाचनमा शालीग्राम पौडेल आर गोपालमान गुरुङ निर्वाचित पहिल नगर प्रमुख आर उपप्रमुख भेल छेलाह। राजा ज्ञानेन्द्रको शासनकालम विष्णुप्रसाद पोखरेल आर मोहनराज वस्नेतलाई करिब सात महिनाका लागि नगर प्रमुख आर उपप्रमुखमा मनोनित भेल छल।
भौगोलिक स्थिति[सम्पादन करी]
नगरपालिकाक क्षेत्रफल १२६.०४ वर्ग किलोमिटर अछि। ई नगरपालिकाक पूर्वम हङ्सपुर, देउराली आर रूपाकोट गाविस, पश्चिममा पोखरा उप-महानगरपालिका, उत्तरमा माझठाना आर कालिका गाविस आर दक्षिणमा भरतपोखरी गाविस आर तनहाँको दुलैगौंडा गाविस अछि । लेखनाथ नगरक्षेत्र समुन्द्र सतह सँ ४९० लक् १२१७ मिटरतक उचाइम फैलल अछि। काठमाडौँसँ १९० कि.मि. पश्चिम आर पोखरासं १० किलोमिटर पूर्वम रहल लेखनाथ नगरपालिका पहाड, समथर भू-भाग, थम्काथुम्की आर ताल एवं नदी निर्मित भू-भागको समिश्रणस्थल छी। तालैतालक जिलाक नाम स प्रसिद्ध कास्की जिलाम रहेल सात तालक बगैंचा सहर ई नगरपालिकाक वेगनास, रूपा, मैदी, दिपाङ्ग, खास्टे ताल, न्यूरेनी र गुँदेसमेत गरी सातवटा सुम्य ताल रहल अछि।
धार्मिक तथा पर्यटकीय स्थलहरू[सम्पादन करी]
लेखनाथ नगरपालिकाम रहल ऐतिहासिक तथा धार्मिक पर्यटकीय स्थलसभ गोरखनाथ मन्दिर, राधाकृष्ण मन्दिर अछि तहिना बेगनास ताल, रूपा ताल लगायत ७ वटा ताल, सुन्दरी डाँडा आर प्राकृतिक पर्यटकीय स्थलसभ अछि।[१]
सन्दर्भ सामग्रीसभ[सम्पादन करी]
- ↑ "धार्मीक, ऐतिहासीक तथा पर्यटकीय स्थलहरू", कास्की जिल्ला विकास समिति।
बाह्य जडीसभ[सम्पादन करी]


text:
कलकत्ता: उपनगरीय क्षेत्र कोन्नगर स्थित वैदेही मंदिर प्रांगणमे अखिल भारतीय मिथिला पार्टी द्वारा परिचर्चा रविदिन 14 दिसंबर कें बेरूपहर 3 बजे सं आयोजित भेल. परिचर्चाक विषय कनेक अलग सन छल. एक दिस जतय सगरो राज्य आन्दोलनकारी लोकनिसं मिथिला राज्यक औचित्य पर प्रश्न कएल जाइए ओतहि एक देग आगू बढ़िक' मिथिला पार्टीक ई परिचर्चाक नियार बेस आह्लादकारी रहल. वक्ता लोकनि अपन बात रखबाक क्रममे ई चर्च केलनि.
कार्यक्रमक अध्यक्षता वरिष्ठ मैथिल कार्यकर्ता ओ नाट्यकार कृष्णचन्द्र झा 'रसिक केलनि. कार्यक्रमक आरम्भ प्रार्थनासं भेल. तत्पश्चात पार्टीक अरविन्द कुमार झा स्वागत भाषण देलनि. ओ मिथिला क्षेत्रक घोर उपेक्षा पर अपन बात रखलनि आ समाधान रूपमे मिथिला राज्य बतओलनि. रत्नेश्वर झा अपन बात रखलनि जे मिथिलाकें षड्यंत्रक तहति पछुआ देल गेल छै. पृथक राज्य भेनहि कल्याण छै. उमाकांत झा 'बक्शी' विकासक बात करैत बजलाह जे लोककें रोजगार चाही, भोजन-वस्त्र चाही. वर्त्तमानकें सोचि भविष्य बनाओल जाइत छै. मात्र भूतक चर्चसं कल्याण संभव नहि.
कार्यक्रममे साहित्यकार रूपेश त्योंथ बजलाह जे जाति-पातिसं उपर उठि राज्य आन्दोलनमे सबहक भागीदारीकें सुनिश्चित करबाक आवश्यकता अछि. ओ कहलनि जे मिथिला राज्य तखने संभव होयत जखन हजारक हजार युवा कें मोहिमसं जोड़ल जायत. धीरजजी मिथिलाक आर्थिक अवस्था पर धियान खिचबओलनि त' पुष्पेन्द्र पाठक कहलनि जे राज्य तखने होयत जखन मिथिलाक सभ वर्गक लोक एक संग आओत. एहि हेतु व्यापक जनजागरण अभियानक खगता छैक. साहित्यकार अजय तिरहुतिया बजलाह जे मिथिला किछुमे कम नहि छै. तखन हमरा सभ मगध दिस मुंह बौने तकैत छी सैह घोर आश्चर्यक बात. मिथिलाक सभ मैथिल अछि आ पृथक राज्य पहिचान, भाखा, संस्कृति कें संजोगबा लेल जरूरी छै.
कृष्णचन्द्र झा रसिक' अध्यक्षीय भाषण देइत बजलाह जे मैथिलीकें अष्टम अनुसूचिमे जहिना स्थान भेटि गेलैक तहिना राज्यो बनि जायत से सोचि सुतल रहने नै होयत. एक पैघ संघर्ष लेल हमरा लोकनिकें तैयार रहबाक चाही. ओ बजलाह जे एहन सन कार्यक्रम कलकत्तासं बेसी मिथिलामे होयबाक चाही.
कार्यक्रमक संचालन रोशन चौधरी केलनि. एहि मे प्रदीप झा, प्रकाश झा, प्रकाश ठाकुर सहित स्थानीय मैथिल सभ सेहो जुटलाह. वक्ता लोकनिसं प्रश्न पुछबाक समय देल गेल छलैक. सभ गोटे मिथिला राज्यक आवश्यकताक समर्थन केलनि.


text:
मंचित होएत चन्द्रनाथ निर्देशित जानकी परिणय
नई दिल्ली । 6 फरवरी क सांझ 6 बजे जखन राष्ट्रीय नाट्य विद्यालय क सभागार क परदा उठत त मैथिली क इतिहास मे एकटा स्वर्णीम पन्ना जुड़ि जाएत । जी हाँ, 6 फरवरी क सॉंझ मैथिली फेर से एकटा नव इतिहास लिखत । पहिल बेर भारतीय रंग महोत्सव मे कोनो मैथिली नाटक क मंचन होएत । मैलोरंग निर्देशक आ मैथिली एक्टीविस्ट ‘प्रकाश झा’ क अथक प्रयास आखिर सफल भेल आ मैथिली कए भारंगम मे जगह भेटल । एहि महोत्सव मे मैथिली नाटक ”जानकी परिणय” क मंचन होएत जे मुख्य रूप से सीता राम विवाहक कथा प्रसंग अछि जेकरा कला रूप मे प्रस्तुति कैल जाएत ।
मैथिली लोक रंग क स्थापना सन् 2005 भेल छल एकर मूल उद्येश्य मिथिला क्षेत्र मे व्याप्त अमूर्त सांस्कृतिक विरासत आ विविध सांस्कृतिक परम्परा ( जेना – कथासंकीर्तन, नटुआनाच, रसनचौकी, पमरिया, कीर्तनिया, विदापत, जटजटिन आदि ), मिथिला चित्रकला, नाट्यकला; आ एहने विधा स जुड़ल शिल्प आदि कए अनुशंधान, संरक्षण, संवर्धन, प्रशिक्षण, प्रसारण आ हुनकर प्रलेखण अछि । मिथिलाक अमूर्तकला आ सांस्कृतिक उपक्रम कए आधुनिकताक अंधानुकरण से सुरक्षित रखिकए विश्व फलक पर एकर उपस्थिति कए अंकित करबाक लेल प्रतिबद्ध प्रतिष्ठाण अछि । विगत साल मे मैथिली लोक रंग भारत क विभिन्न शहर आ महत्वपूर्ण महोत्सव मे अपन गरिमामयी उपस्थिति त दर्ज करेने अछि संगे पड़ोसी देश नेपाल मे सेहो समय समय पर भागिदारी दैत रहल अछि । वरीष्ठ रंगकर्मी श्री प्रकाश झा क मार्गदर्शन मे मैथिली लोक रंग अपन कार्य पद्धति वा सक्रियता स किछुए साल मे राष्ट्रीय छवि स्थापित कए चुकल अछि ।
जानकी परिणय प्रस्तुति मे मुख्य रूप से सीता राम विवाह प्रसंग कए कथा संकीर्तन कलारूप मे प्रस्तुत कैल जाएत अछि । मिथिला मे कथा संकीर्तन क परम्परा आदिकाल से चलल आबि रहल अछि । संस्कृत नाटकक अवसानक बाद संस्कृत भाषा कए मैथिली मे चलल आबि रहल कथा संकीर्तन क परम्परा कए संग समावेशित कैल गेल । एहि दुनू क समंवय से मिथिला क समृद्ध नाट्य परम्परा कीर्तनिया नाट्यक जन्म भेल छल । कीर्तनिया नाट्य शैली मे संवाद प्राय: संस्कृत भाषा मे आ संगीत मैथिली भाषा मे वा प्रस्तुति कथा संकीर्तन क रूप मे शुरु भेल । मिथिला मे इ प्रयोग एतेक सशक्त भेल कि कीर्तनिया नाट्य परम्परा अखैन धरि अपन मजबूत उपस्थिति बनेने अछि । ओना आइयो प्राय: सभटा जनपद मे कथा गाबय क परम्परा कोनो – न – कोनो रूप में विद्यमान अछि । मुदा, सभ क्षेत्र मे इ अपन – अलग रूप अख्तियार केने छल । मुदा, मिथिला मे कथा संकीर्तन क परम्परा एकरा स भिन्न अछि ।
कथा संकीर्तन शैली मे प्राय: कोनो पौराणिक कथा कए मूल कथ्य क रूप में लेल जाएत अछि । अभिनेता अपन सभटा संवाद अपने कवित्त रूप मे नृत्य करैत गाबैत अछि, फेर ओकरे संवादो मे बाजैत अछि । इ एकटा मोहक आ उर्जावान प्रस्तुति होएत अछि । एकरा मे मूल गायक व्यास से संज्ञापित होएत अछि । व्यास क किछु सहायक होएत अछि, जे मूल गायकक संग संवाद क रूप मे गायन करैत अछि । गायक क संग वाद्ययंत्रवादक क मण्डली होएत अछि । किछु अभिनेता होएत अछि, जे स्वरूप कहाबैत अछि, जेकर काज व्यास क गायन कए दृश्यबंद रूप मे प्रस्तुत करब होएत अछि । सखी क रूप मे अभिनेता गायन क संगे अभिनय सेहो करैत अछि ।
मिथिला कथा संकीर्तन मे कैक तरहक विशेषता अछि । एहि मे अभिनेता अपन तीनू कलाक प्रदर्शन करैत अछि – अभिनय, गायन आ नृत्य । रंगप्रशिक्षण क लेल इ एकटा अप्रतिम विधा अछि ।
एहि कथा संकीर्तन क निर्देशक छथि गौसनगर निवासी मुख्य कथा व्यास चन्द्रनाथ चौधरी । श्री चौधरी सत्तर क उम्र मे सेहो अपन गायकी कए लए ओतने उर्जावान अछि, जतेक अपन युवाकाल मे छल । गायन मे हुनका रूचि बचपने से छल । बिहारक मधुबनी जिला अंतर्गत खिरहर ग्राम निवासी पण्डित हरिदास महात्मा जी से ओ कथा गायन क प्रशिक्षण लेलथि । लगभग बीस साल तक पं. हरिदास महात्मा जी क संग कथा संकीर्तन क बारिकी कए बुझलथि, फेर महावीर मानस मण्डली नाम स स्वतंत्र संगठन सेहो स्थापित केलथि । पं. चन्द्रनाथ चौधरी जी कैकटा युवा कए कथा संकीर्तन विधा से जोड़लथि । रवीन्द्र चौधरी हिनकर प्रिय शिष्यों मे से एक छथि । हिनकर पुत्र सुनील चौधरी जी सेहो एहि विधा मे लागल छथि । सम्पूर्ण मिथिला क्षेत्रक विभिन्न ग्रामांचल मे अपन प्रस्तुति तो ओ देने छथि संगे दरभंगा, जनकपुर (नेपाल), जामनगर, महाराष्ट्र, गुजरात आदि शहर मे सेहो कथा संकीर्तन क प्रस्तुति देने छथि । मिथिला समाज मे संत परम्परा क प्रचारक रहल पं. चन्द्रनाथ चौधरी लगातार नौ दिन / पन्द्रह दिन तक नवाह आयोजन करैत रहैत छथि । अपन मातृभूमि मिथिला वा कथा संकीर्तन विधा क प्रति श्री चौधरी आत्म समर्पित छथि ।
जानकी परिणय ( कथा संकीर्तन ) पात्र परिचय एना अछि
व्यास : पं. चन्द्रनाथ चौधरी
अभिनय दिग्दर्शन : मुकेश झा
गायन सहायक : सीताराम चौधरी, देवेन्द्र चौधरी, मुनमुन ठाकुर, दिनेश मिश्र राजीव रंजन, दीपक ठाकुर, पुष्पा झा, रानी आ ज्योति झा.
सखि : रवीन्द्र चौधरी, कृष्णचन्द्र चौधरी, संतोष कुमार, मनोज पाण्डेय, ऋतुराज, संजीव, नितीश आ अमित
स्वरुप : अमरजीत राय, निखिल कुमार, प्रवीण कुमार आ अनिल मिश्रा.
वाद्य यंत्र : हारमोनियम : चन्द्रेश्वर चौधरी. नाल : रामशंकर चौधरी, कृष्णचन्द्र चौधरी. ऑर्गेन : कृष्णचन्द्र चौधरी. तबला : रामशंकर चौधरी.
प्रकाश व्यवस्था : श्याम साहनी
प्रचार – प्रसार : दीपक यात्री, आ संजीव ‘बिट्टू’.
मंच सज्जा : अमरजी राय, आ दीपक ठाकुर.
वस्त्र विन्यास : अमरजी राय, बिन्दु चौहान आ नीरा कुमारी.
मुख सज्जा : सत्या मिश्रा, मुकेश झा आ पुष्पा.
नृत्य संयोजन : रमण कुमार आ पूजा प्रियदर्शनी.
प्रस्तुति नियंत्रण : मुकेश झा आ कौशल कुमार
मंच प्रबंधन : मनोज पाण्डेय, आ मायानंद झा,
प्रस्तुति नियंत्रण सहायक : दीपक यात्री, ज्योति झा, आ रमण कुमार.
प्रस्तुति पर्वेक्षक : डॉ. कमल मोहन चुन्नू आ अनुराधा झा.
प्रस्तुति संयोजन : प्रकाश चन्द्र झा.
Please Enter Your Facebook App ID. Required for FB Comments. Click here for FB Comments Settings page